text:
Pressan var fyrstu ferð í luftini í morgun. Heitið brúkti Jan Müller longu í Sosialinum fyri mongum árum síðan, kanska var tað í sjeytiárunum. Prentaðu greinarnar vóru so nýskapandi góðar, at eg goymdi tær fotokopieraðar í plastlummum í nógv ár. Besta yvirskriftin var frá Finnboga, sum segði at Útvarpið var tann parturin av føroysku pressuni, sum nærum var nóg góður. Síðan eru fjøruti ár liðin, alt er blivið betri á tekniska økinum, alt ber til, ja tú kanst stovna tín egna støjsendara og skriva bløð uttan rættlestur og redaktionella viðgerð um tú vilt, men hvussu er við skrivingini og formathugsanini? Tað er væl har, henda sendingin skal gera mær mun, sum Pauli plagdi at siga á Læraraskúlanum. Gjørdi hon tær mun, sendingin?
Meðan øll sum hava eina meining um miðlar, journalistikk og kringvarp, í dag svørja til podcast, so eri eg av tí gamla skúlanum, sum altíð hevur Útvarpið frá, tá sent verður. Spyr bara starvsfelagarnar. Men í arbeiðstíð er so nógv forstýrilsi, at ikki ber til hjá arbeiðandi fólki at lurta aktivt laiv ein fríggjamorgun klokkan tíggju. Tað má verða seinni. Soleiðis syndrast fedranna fjølmiðlaarvur og verður ein tødnaður einmanspodcastur. Fyrsta stavilsi í fjølmiðilinum er burtur og alt er flaknað til at verða miðlar í landslagnum. Ein til tín, um tær hóvar og kennir teg kallaðan. Sentralvarpið er horvið. Einki er fjøl longur. Eingin heldur ondini longur, tá sentralútvarpið heldur mikrofonini og onkur sigur okkurt týdningarmikið við øll. Alt er fragmenterað.
Fyrst er at siga, at eyðkennistónleikurin er nakað flatur í Pressuni, men kanska er tað rætti vegurin at fara, tí annars hevði hann tikið ov nógv av talutíðini. Hinvegin, so hava kringvarpsfólk í báðum miðlunum, hinum til eygað og hinum til oyra, til fragd at brúka konsumtónleik frá til dømis Apollo. Havi mistanka um, at soleiðis er eisini her. Haldi at kringvarpsfólk skuldu givist við apollomuzakki og heldur gjørt føroyskan tónleik við skræddarseymaðum biti í. Tað bar til tá eg sjálvur gjørdi Vetrarbreytina í vetrarskránni í hálvfemsunum í farnu øld. Pauli í Sandagerði gjørdi allar jinglur og byrjunar- og endasangir við støði í Sjúrðarkvæðunum. Snøgt og ódýrt. Púra unikt.
Og so er tað handan enska jinglan um asshole, sum øll hava. Tað skilti eg ikki. Var tað Clint Eastwood? Ljóðar sum dreingjafjákalótir í fyrsta flokki, tá ein finnur uppá at banna, og síðumaðurin í fyrsta flokki skal tora enn meir. Godnessgresjus, cut it out.
R7 var ikki við í innbodna prátinum. Men tað vilja tey ikki, tey í R7, og so fer bólturin runt í Kringvarpshúsinum, har vit millum annað skilja at R7 dámar ikki sendingina Pressan. Ein innikroystur pressuprumpur, sum vóru vit í Mentamálaráðnum við Ravni og hinum í Pipari & Salt í eini hart tiltrongdari kaffipausu. Og so er gudhjálpimær framhaldandi prát við pressufólk um teirra egnu innanhýsispressu í føroysku yvirpressuni, ið týðuliga er ovbyrjað av yvirbygnaði við stýri og formanni, sum í ytsta fílabeinstorni hevur so stóran talufeil, at hann fekst ikki at tala í almannamiðlinum. Møðsom nalvapilkan, sum vónandi ikki endurtekur seg.
So er klipp úr laiv sendingini aftur til 23. august við einum óforpliktandi práti um uppgávuna hjá spinndokatarnum í Landstýrinum tá krúnprinsurin úr einum útlandi vitjaði. Og so prát við journalistin Brynhild. Sindur for leyst og alt for óbindandi vinaprát, sum ikki flytur seg úr túnatosinum. Vil hava meira commitment. Kongshúsið, sum fyrsta helvtin gekk við, er ikki tað, sum er fremst í minum miðlahuga, taðveitgud. Hetta nýbrot í alment útbodnari sendingagerð má í størri mun sannføra meg um, at hon er neyðug, sendingin.
Aktualiteturin var nærri tí dagsaktuella, tá vit komu til Trump og dulnevndu tíðargreinina í New York Times í fyrradagin, sum er íkomin av tí, at hann tosar pressuna niður og annars er pura ótilrokniligur, Trump altso. Eittans dømi um dulnevnt lesarabræv kundi skrásetast hesum megin hav í Norðlýsinum, segði blaðstjórin har. So vita vit tað. Og at dulnevnt í USA er annað enn dulnevnt í Føroyum. Tað sigur blaðstjórin á Dimmu. Hetta er ein keðilig breiðfokka við teknokratiskum snikksnakki.
Dømið um at pressan letur seg brúka, tá Glasir varð tikið í brúk, var gott. Pressan skal nokk fara at tosa Glasir niður, sigur Øssur, sum nú er í essinum sum vertur. Gott. Fyrsta byrjan er ferðslan, sigur hann. Og tað verður verri enn, verður lovað, ikki sørt sjávspeiandi. Góður stílur, sum hoyrir til í hesari sending, so eg kenni hana aftur, burtufrá øllum hin púra líkagyldugu kjaksendingunum, har alt skal analyserast av onkrum tilvildarliga innkallaðum til klokkan er farin, og redaktiónin kann lukka og úrslitið er sum at kukka. Tú gjørt burtur av tær til liðugt er. Eg vil hava sendingar, sum geva mær meir enn tað. Fáa meg at flenna, øtast, skammast og alt, sum til er, ein vikuendandi-fríggjadag í føroyska mikrokosmos. Hesa løtu nam Øssur veruliga við henda sendingabrodd. Frálíkt.
Miðlastuðulin, sum er tvær milliónir føroyskar krónur til privatu miðlarnar, er næsta evnið. Verturin sat sjálvur í nevndini, sum lat stuðul, og sleppur tí endanum og tosar í staðin við Honnu Jensen og Jákup Vestergaard, sum er ein interessantur mótpolur til alt í miðlaverðini. So aftur her uppliva vit føroyska smásamfelagið, ið allaroftast er eitt sum-um-samfelag, tí alt vitborðið er uttanfyri okkum og í útlendskum miðlum, har vit heldur lesa enn í teim føroysku. Soleiðis skilti eg prátið. Í meðan hoyra vit politikarar, sum henda seinna, siga nógv snedugt í øllum heimabeitsmiðlum. Tað er avbjóðingin í heimliga dunnuhylinum hjá journalistunum. At lofta snedigum politikarum.
Men Dimma er sjokkerað at hoyra ultraborgarliga tingmannin siga sum hann ger. At tíðin er farin frá teimum, miðlunum, sigur hann. At breiðka og varðveita hevur altíð verið grundsjónarmiðið hjá Norðlýsinum, sigur blaðið sjálvt um sítt egna blað. Ja, gomorin. Endaleysar framhaldssøgur, sum helst verða skrivaðar, umsettar, prentaðar og bornar út eina ferð um vikuna í teirri vón at eingin lesur tær. Og so verða tær tvær milliónirnar snakkaðar niður av innbodnu journalistunum. Harragud, hetta eru eingir pengar. Men tað ger mun, tá vit fáa tveyhundraðtúsund, verður sagt.
Men nýskapandi skalt tú ikki vænta at tað verður.
Dimmustjórin vil taka pengar frá almenna Kringvarpinum at gera nakað privat nýskapandi, sigur hann. So vita vit tað. Gott at Heini var til staðar og kundi rætta kumpassina og føra okkum til ein veruligan veruleika, sum ikki er føroyskt journalistafeyk, tá umræður atkomuligheitina til miðlastuðilin og eina objektiva prentpressulýsing av redaktionellu førleikunum hjá Kringvarpinum.
Vestergaard fekk mest rætt. Miðlarnir hava útspælt sín siðbundna leiklut og mugu koma við onkrum nýggjum.
Nakað fløkt var at hoyra, hví politikarar ikki vilja verða við í sendingum, ella bara vilja tosa beinleiðis. Einki svar var uppá, hví so var. Annars haldi eg meg vita og hava hoyrt í mong harrans ár, at politikarar ikki vilja verða í bandaðari sending, tí teir vilja ikki verða kliptir. Teir vilja bara verða sendir beinleiðis. Óredigeraðir.
Og so vóru herrlig klipp úr kringvarpinum frá krúnprinsavitjanini. Meira klipp av idiotii úr veruligum kringvarpssendingum. Tað ynski eg mær. Sum í Mikael Bertelsens Uaktuelle Verdenshyheder. Tað er besti spegilin. Vrøvlsamfelagið er ikki langt burturi í dagsins føroysku miðlaverð. Hatta mugu tit gera betri, føroysku miðlarnir, sum eru á feltinum.
Fyri at fara aftur til inngangsspurningin og svara honum: Eg haldi at teknisku framstigini spegla sær í innihaldsligu afturstigunum. Ein varislig ábending um tað øvuta kann í løtum hómast í vikusendingini Pressan. Tann ábendingin kundi verið skilligari, vissi færri journalistiskir teknokratar koma í sendistovuna at verja egnar teknikalitetir, sum vanligi miðlabrúkarin hevur ilt við at skilja tíansheldur taka í álvara. Tí journalistiskir teknokratar hava einki útfarandi uppá hjarta, tí teirra tos er vent inneftir og kemur ikki út um pallkantin. Tosið minni og geri meir, kundi mann sagt við heimligu miðlarnar. Nógv meir. Tað eru míni boð til privatmiðlarnar. Kringvarpið roynir um ikki annað. Royndin eitir Pressan og hon er heilt okay. Til lukku við sendingin!


c: text/html

text:
Brot
Brotini eru tøl, sum kunnu skrivast sum lutfall millum eitt heilt tal og eitt teljital. Tí ber til at siga, at brotini eru lutfall millum tvey heil tøl, tó so at nevnarin er ikki null. Brotini verða nevnd rationell tøl. Vit skriva brot við einari brotstriku og við einum tali uppi á brotstrikuni og einum tali undir brotstrikuni. Brotið 2/3 nevna vit til dømis tveir triðingar, og tað merkir tveir av trimum pørtum. Brotini eita hálvur 1/2, triðingur 1/3, fjórðingur 1/4, fimtingur 1/5, sættingur 1/6, sjeyndingur ella sjeyndipartur 1/7, áttingur ella áttandipartur 1/8, níggjundipartur 1/9, síðandi eitur alt -partur. Brot kunnu hava sama virði, eitt nú 1/2 og 3/6. Talið undir brotstrikuni nevna vit nevnara. Hetta talið sigur okkum, hvussu nógvar eins stórar partar býtt verður í. Talið uppi á brotstrikuni nevna vit teljara. Hetta talið sigur okkum, hvussu nógvar eins stórar partar, talan er um. Strikuna ímillum nevnaran og teljaran nevna vit brotstriku. Hon merkir eisini býtitekn.
Tá ið vit stytta eitt brot, býta vit bæði nevnara og teljara við sama tali. Brotið hevur tó sama virði. T.d.: 4/12 = 4:2/12:2 = 2/6. Vit kunnu halda fram og stytta 2:2/6:2 = 1/3. Tá ið vit leingja eitt brot, falda vit bæði nevnara og teljara við sama tali. T.d.: 3/4 = 3(5)/4(5) = 15/20. Ein máti at skriva tøl, sum ikki eru heil, er at skriva tey sum brot. Ein annar máti er at skriva tey sum desimaltøl. Vit kunnu gera eitt brot til desimaltal við at býta teljaran við nevnaranum. T.d.: 3/5 = = . Er teljarin í einum broti minni enn nevnarin, nevna vit brotið ektað brot, t.d. 1/2. Er teljarin í einum broti størri enn nevnarin, nevna vit brotið óektað brot, t.d. 20/2. Eitt blandað tal er sett saman av einum heilum tali og einum broti, t.d. 1/2. Til ber at gera óektað brot til blandað tal: 13/5 = 10/5 + 3/5 = + 3/5 = 3/5.

robotstxt: allowed

filter: keep


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Spyr bara
Spyr bara verður strikað
Teigurin Spyr bara her á heimasíðuni er farin í søguna.
Avgerðin er tikin av bygdarráði og umsiting í felag.
Orsøkirnar eru fleiri. Ein er, at mett verður, at tað er sera óheppið, at fólk sleppa at seta spurningar ónavngivin, og at hetta er við til at lækka støðið á kjakinum. Fleiri áheitanir eru komnar um hetta frá borgarum í kommununi.
Ein onnur orsøk er, at Vestmanna Kommuna heldur vil koma beinleiðis á tal við borgararnar. Hetta kann gerast, við at borgarar koma á Kommunuskrivstovuna til eitt prát, ella við at senda okkum fyrispurningar við telduposti ella vanligum posti. Harumframt er ein góður møguleiki á Facebook-síðuni hjá Vestmanna Kommunu; har ber eisini til at seta spurningar og gera viðmerkingar.
Vestmanna Kommuna vónar, at borgararnir skilja avgerðina, og at teir ikki halda seg aftur at seta spurningar, gera viðmerkingar og koma við atfinningum, hóast Spyr bara verður strikað.
Møguligt verður í eina tíð at fáa atgongd til Spyr bara í teiginum til vinstru á heimasíðuni, men bert fyri at kunna lesa gamlar spurningar og svar. Seinni verður leinkjan strikað og nýggj leinkja løgd undir Kommunan → kommunalar tænastur.
Vinarliga
Vestmanna Kommuna
Vestmanna, 10. juli 2015
2015: Jul Jun Apr Mar Feb Jan
2014: Des Nov Okt Sep Jun Apr Mar Feb Jan
2013: Des Okt Sep Jul Jun Mai Apr Mar Feb Jan
2012: Des Nov Okt Sep Aug Jul Jun Mai Apr Feb Jan
2011: Des Nov Okt Sep Aug Jul Jun Mai Apr Mar Feb Jan
2010: Des Nov Okt Sep Aug Jul Jun Mai Apr Mar Feb Jan
2009: Des Nov Okt Sep Aug Jul Jun Mai Apr Mar Feb Jan
2008: Des Nov Okt Sep Aug Jul Jun Mai Apr Mar Feb Jan
2007: Des Nov Okt Sep Aug Jul Jun Mai Apr Mar Feb Jan
2006: Des Nov Okt Sep Aug Jul Jun Mai Apr Mar Feb Jan
2005: Des Nov Okt Sep Aug Jul Jun Mai Apr Mar
Gøtuljós - stórar sparingar
Februar 26 , 2013Hevur Vestmanna Kommuna nakra ætlan at fara yvir at nýta LED ljósperur til gøtuljósini ?
Bussarnir á bryggjuni
Februar 21 , 2013Tað tykist sum sami persónur i longri tíð hevur havt ilt av bussunum á bryggjuøkinum og partvís eri eg samdur, men tað tykist mær, sum reguler forfylging er av Øssi Christiansen, sum í míni vérð er ein sonn hetja.
Av sínum eintingum, byrjaði hann í vikuskiftunum at koyra fólk frá Vestmanna til Havnar og retur á náttartíð, tá vit onnur lógu heitt í okkara song. Vit kunnu vera heilt trygg við, at okkara børn (og vaksin)í Vestmanna, Kvívíkar sókn og Kollafirði ikki koyrdu - ella vóru í bilum, har førarin var rúsdrekkaávirkaður. Tað hevði annars verið ein trupuleiki síðan 1966, tá Oyggjavegurin varð tikin í nýtslu.
Maðurin er farin um tey seksti, men enn tímir hann at gera hetta arbeiði, sum ikki á nakran hátt hevur gjørt hann ríkan peningaliga !
Haldi, at bygdaráð og tryggingarfeløgini burdu stuðla tiltakinum peningaliga. Bilarnir skulu nokk vera fluttir, men gev manninum frið !
Grundstykkir
Februar 21 , 2013Hvar kann mann síggja um tað eru ledig grundstykkir í vestmanna? og hvørji eru ledig?
Undir yvirskriftini "Útstykking" á vinstra bredda á heimasíðuni hjá kommununi síggjast grundstykkini, sum kommunan hevur tøk.
Undir yvirskriftini "Kort" og "Vestmanna á alnótini" ber til við at trýsta á bygdarskipan at síggja, hvørji øki í kommununi er løgd sum sethúsaøki.
Staðið
Februar 19 , 2013Nú er nýggj komin inn hjartaliga tillukku tit, hevði tað verið møguligt at fingið Staðið opið leygarkvøld, vit eru fleiri sum høvdu verið super glað, gleði meg at frætta um hetta aftur. :)
vh ungdómurin á Staðnum. :)
Tit frætta nærri um niðurstøðuna.
ovarivegur
Februar 15 , 2013Nar verður nakað gjørt við ovara veg eingin tíðarplanur ???
Hús í Vestmanna
Februar 15 , 2013Hey
Hvussu nógv sethús eru í Vestmanna?
Takk
Rudding av akførum
Februar 06 , 2013Hey :)
Viðvíkjandi bussunum, uttan plátur, á kajuni.
Tit svara til onkran spyrjara niðanfyri : "Gongd er í málinum. Tað eru ávísar mannagongdir, sum skulu fylgjast, og hesar taka tíð!"
Kunnu vit fáa at hvørjar mannagongdirnar eru ? Líkist ongum at summi sleppa so lætt. Eigarin hevur haft ríkiliga tíð at burturbeint óruddi, og nú hevur kommunan aftur haft yvir 1 mánað at fáa teir vekk.
Eg havi eisini lagt merkið til at borgarar sum burturbeindu akfør sum tit bóðu teir um, nú hava tyki bilarnar inn á kommunalt økið aftur, og tað skilji eg so sera væl.
Vinarliga komi við einari frágreiðing her.
Annars nøgdur borgari :)
Mannagongdin er tann, at málið verður meldað til løgregluna, og løgrelgan setir seg síðani í samband við viðkomandi. Tá málið er komið hartil, kunnu vit bert heita á løgregluna um at hurta undir, og tað hava vit gjørt.
Annars kann upplýsast, at løgreglan hevur sett seg í samband við viðkomandi, sum eigur bussarnar. Hann hevur síðani sett seg í samband við Brennistøðina á Hjalla um at taka ímóti bussunum. Á brennistøðini siga tey seg kunna taka ímóti tí eina bussinum seinast í februar mánaða og hinum um hálvan mars.
Gjalda tey eisini
Februar 06 , 2013Nú havi eg sæ onkran skriva um nakrar bussar, men hvussu er við kampingvognunum kring bygdina og serliga niðrið á kajuni. Haldi meg vita, at vognarnir sum standa inni á vøllinum inni á fjørð gjalda eini 2000 krónir um árið. Gjalda teir niðri á kajuni eisini slíka upphædd til kommununa. Vit sum hava bát, vit gjalda bátapláss.
Ásetingar fyri øki B: Sethúsaøki
Februar 06 , 2013Eru grundstykkini í nýggju útstykkingini at rokna sum lutvíst bygd øki ?
Útivikan
Februar 06 , 2013Verður skipað fyri útiviki í ár?
Útivikan 2013 er ásett at vera í viku 21, tvs. frá 20. mai til 26. mai.
Vestmanna Kommunu ætlar at vera við aftur í ár, og vóna vit at fáa skipað fyri gongutúrum hvønn dag í vikuni.
Vit taka fegin ímóti hugskotum til gongutúrar og um onkur er, sum hevur hug at vera ferðaleiðari, frætta vit fegin.
Salt og kavi
Februar 06 , 2013Veðrið er av tí vakrasta í morgun, og tað hevur kava eitt sindur, og alt er hvítt. Men so kemur saltvognurin og spreiður salt um tað heila, HVÍ ????
Hann skal koyra salt á tá tað er glerstoytt og svartakhálka, ikki tá tað er kavi á vegunum.
2015: Jul Jun Apr Mar Feb Jan
2014: Des Nov Okt Sep Jun Apr Mar Feb Jan
2013: Des Okt Sep Jul Jun Mai Apr Mar Feb Jan
2012: Des Nov Okt Sep Aug Jul Jun Mai Apr Feb Jan
2011: Des Nov Okt Sep Aug Jul Jun Mai Apr Mar Feb Jan
2010: Des Nov Okt Sep Aug Jul Jun Mai Apr Mar Feb Jan
2009: Des Nov Okt Sep Aug Jul Jun Mai Apr Mar Feb Jan
2008: Des Nov Okt Sep Aug Jul Jun Mai Apr Mar Feb Jan
2007: Des Nov Okt Sep Aug Jul Jun Mai Apr Mar Feb Jan
2006: Des Nov Okt Sep Aug Jul Jun Mai Apr Mar Feb Jan
2005: Des Nov Okt Sep Aug Jul Jun Mai Apr Mar
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Rák (19) Opið hús á Psykiatriska Deplinum
Rák var við til opið hús á Psykiatriska Deplinum í samband við altjóða sálarheilsudag.
Tosað verður við Tormóð Stórá, psykiatara og yvirlækna. Vit hoyra m.a. um vaksin, sum hava ADHD, um týdningin av svøvni og fáa góð ráð til tann góða svøvnin. Í sendingini verður eisini tosað við Róu Midjord, forkvinnu í Sinnisbata, um støðuna á sálarheilsuøkinum í Føroyum.
Annika Bolton Mortensen er vertur í sendingini, sum er á R7 mikudagar kl. 13
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Álvarsom lúgvisjúka stórtrívst millum ávísar journalistar í Føroyum
Norðoyggjar missa nógv orsaka av fiskivinnunýskipanini
Kristin Michelsen: Hetta er brot á lógirnar hjá Javnaðarflokkinum
Kristin Michelsen stillar uppaftur
Ætlar Bjørn at forkoma Sjálvstýrisflokkinum?
Alt hevur sína tíð her á fold
Jenis ætlar sær í landsstýrið
R7 og KvF samsenda
Kanning av kynsligari misnýslu av børnum í Føroyum
Fuglafjarðarsendingin (7) - 18. okt. 2018
Hugnaløtan (38) - Gestur: Karina Højgaard
Óreglusemi á fundarborði í fiskimálaráðnum
Ljóðbrot: Tá dunnan endaði undir sofuni
Líggjas Johannesen: Hvar eru pengarnir brúktir?
Sverri Hansen sagt seg úr búskaparráðnum
Metis - Øll sendingin - 16. oktober 2018
At lata Almannaverkinum fleiri íbúðir loysir sjálvandi nakað
Myndarøð: Café"in á Mølini í Skálavík
Eg gangi út frá, at Poul Michelsen hevur eina góða frágreiðing til vanliga skattgjaldaran
Norðlysið gitar: Tummas Lervig fyri Hendrik Old
Saudi-Arabiski krúnprinsurin kann verða koyrdur frá
Sjálvstýri havt ársfund
Myndarøð úr Føroyingahavnini: Tíðarinnar tonn er farin avstað við tí mesta.
Terje hugleiðir um almennan og privatan kappróður.
Samband
Postboks 226
FO-600 Saltangará


text:
- Tíðindi, mentan og ítróttur
Eik-málið er útsett
Tak niður
Partarnir vilja fyrst gera seg lidnar við málið um Danska Eik Banka í Eystara Landsrætti.
Fíggjarligt støðufesti hevur stevnt leiðsluni í gamla Eik fyri at hava havt ábyrgd av, at bankin fór av knóranum á heysti 2010.
Rættarfundur um leiðsluna í gamla Eik banka var settur á skrá til í morgun, í morgin og mikudagin. Men tá ið útvarpið møtti upp fyrrapartin, stóðu hølini tóm.
Alt málið um leiðsluna í gamla Eik er útsett til 27. august. Orsøkin er, at rættarmálið um danska Eik banka, sum hevur verið í Eystara landsrætti, samstundis er minkað í vavi, og at partarnir nú vilja avgreiða danska málið fyrst.
Peter Flügge er ein av dómarunum í rættarmálinum um leiðsluna í gamla Eik.
- Partarnir hava ynkst at útseta málið. Har er ein broyting í próvførsluni í einum máli, sum er líkt hesum máli, sum er í Eystara landsrætti, har talið av vitnum er minkað munandi. Tað hevur eisini við sær, at málið í Eystara landsrætti helst verður avgreitt fyrr, enn væntað varð áðrenn. Ein treyt fyri hesum er tó, at málið Føroya Rætti verður útsett, sigur Peter Flügge.
At málið nú verður útsett hevur tó ikki við sær, at dómur í málinum fer at koma seinni.
Danska málið verður avgreitt í august, og tí fara partarnir at kunna hugsavna seg um føroyska málið í heyst, sigur Peter Flügge.
Sí eisini


text:
Føroyski veljarin vil hava, at Aksel V. Johannessen løgmaður skrivar út val nú.
Tað vísir ein veljarakanning, sum spyr.fo gjørdi fyri Portalin í gjárkvøldið. 500 veljarar vórðu spurdir í gjárkvøldið, og av teimum var ein lítil helmingur, sum svaraði ja til spurningin: ”Heldur tú, at løgmaður skal útskriva løgtingsval nú?”
46,8 prosent søgdu ja
39,7 prosent søgdu nei
og tey seinastu 13,5 prosentini svaraðu ”veit ikki”
Í kanningini varð eisini spurt hvønn flokk tey ætlaðu sær at velja, um val hevði verið nú. Úrslitið av teirri kanningini verður kunngjørd seinni út á fyrrapartin í dag.
500 veljarar svaraðu kanningini hjá spyr.fo í tíðarskeiðinum millum klokkan 18:58 og 19:46 í gjárkvøldið.


text:
Nýggjastu tíðindini
Melda til tíðindabræv
Tíðindi - 7. august 2018
Føroyska U17-landsliðið tapti í kvøld 2-0 fyri Noreg í NM-kappingini, sum er í Føroyum í hesum døgum. Føroyska liðið megnaði at skapa málmøguleikar, men bleiv revsað upp á mistøk
Føroyska liðið, ið byrjaði á vøllinum móti Noreg - Mynd: Heri Joensen
- Eg kann ikki seta fingurin á avrikið hjá spælarunum, men í altjóða fótbólti verður tú revsaður fyri mistøkini. Tað blivu vit í dag. Annars er talan um eitt gott avrik, har vit skapa tríggjar stórar málmøguleikar, sigur Áki Johansen, U17-landsliðsvenjari við heimasíðuna hjá Fótbóltssambandi Føroya.
Nakrar broytingar vóru á føroyska liðnum, har millum annað málskjúttin frá dystinum móti Íslandi, Gulak Jacobsen, sat uttanfyri. Føroyska liðið hevði tol á bóltinum og byrjanin var avgjørt góðkend.
Eitt stórt korter inni í fyrra hálvleiki bleiv føroyska liðið revsað. Eftir innlegg úr høgru, fær verjan ikki ruddað vekk. Robin Skrogstad sleppur til skot og skorar. Restina av fyrra hálvleiki er Noreg omaná leikliga, men Ási P. Dam var nær við at javna, men skotið bleiv blokerað.
Í seinna hálvleiki var føroyska liðið væl við. Fleiri ferðir komu okkara til innlegg, men tíverri restar tað seinasta í. Nærmastur at skora var liðskiparin, Tórur F. Joensen, tá hann fekk skot á eftir innlegg, men málverjin hjá normonnum bjargaði væl.
Føroyska liðið varð aftur revsað miðskeiðis í seinna hálvleiki. Føroyskt fríspark varð skotið inn fyri, sum tó endaði við, at gestirnir fóru beint í mótálop. Tað endaði við, at Robin Skrogstad aftur stóð leysur, og hann skoraði til úrslitið 2-0.
Føroyar hava nú tapt 2-1 fyri Íslandi, og 2-0 fyri Noreg. Ísland vann í dag 3-0 á Kina. Hósdagin klokkan 15 spæla Føroyar og Kina á Tórsvølli. Tveir dystir vóru eisini í bólki A. Danmark vann 1-0 á Norðurírlandi, meðan finnar smurdu sviar av. Finnland vann 4-1.
Noreg – Føroyar 2-0 (1-0)
1-0: Robin Skrogstad, 16
2-0: Robin Skrogstad, 60


text:
Sild (sildaættin)
Clupea harengus Linné, 1758
Stødd: Sild verður upp í 47 cm til longdar, men er tó sjáldan yvir 40 cm.
Dýpi: Sild er úr vatnskorpuni niður á meira enn 200 m. Norðhavssildin stendur stundum heilt niður á 450 m. Er vanliga djúpari um dagin enn um náttina. Sild er uppsjóvarfiskur, men fæst tó ofta við botnin.
Teinar: R 13-21; G 12-23; B 9; Ry 55-59
Litur: Myrkablá á bakinum og silvurlitt um síðurnar og undir búkinum.
Lýsing: Sild er langur og smidligur fiskur, hon er væl hægri enn breið. Hon hevur eina lítla ryggfjøður mitt á bakinum, eina lítla gotfjøður, ið situr aftur móti klingruni, smáar búkfjaðrar, ið sita beint aftan fyri fremra enda á ryggfjøðurini. Hon hevur nógv sýldan stert. Roðslan er stór og situr leys. Hon hevur undirbit. Fæst bæði við land og til havs.
Eyðkenni: Sild er átøk brislingi, men kennist frá honum, m.a. við tað at kjalarskrubbið hakar ikki í, tá strokið verður frameftir. Umleið 60 roðslur eru mitt aftur eftir síðunum. Búkfjaðrarnar hava 9 teinar.
Týdningur: Sild er virðismikil fiskur. Undir Føroyum eru tríggir sildastovnar. Teir eru norðhavssildin, sum eisini kallast atlantoskandiska sildin. Hinir eru tveir meira støðufastir stovnar, várgýtandi og heystgýtandi sild, sum halda til inni á firðunum og á landgrunninum.
da: Sild, en: Herring, fr: Hareng commun, ís: Síld, no: Sild, tý: Hering
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Sildafiskar Clupeiformes
Hópurin hevur 5 ættir við 84 slektum og 364 sløgum.
Av hesum er undir Føroyum bert tann eina ættin, við 3 slektum og 4 sløgum:
Sildafiskarnir eru smáir til miðalstórir fiskar. Teir hava stóra leysa roðslu, langar táknabogar, eina ryggfjøður, eina gotfjøður, og teir hava ikki fitifjøður.
Teir eru uppsjóvarfiskar, nøkur sløg ganga í torvum. Meginparturin av sildafiskunum livir í sjónum, men nøkur sløg eru anadrom og nøkur eru í feskvatni.


text:
Myndir: Føroyar vunnu 3-2 á Luksemborg
Myndir25-03-2018 - 22:16 - Jóanis Albert Nielsen
EM-flogbóltur: Føroyar vann silvur við at vinna 3-2 á Luksemborg, í sera tøttum og spennandi dysti.
Føroyska liðið tapti fyrsta og annað sett, 12-25 og 20-25 fyri síðani at reisa seg og vinna triðja sett 25-20 og fjórða sett 25-18. Fimta sett var ein gysari, har ungu leikarnir vístu teirra styrki og vunnu 15-13 og harvið dystin 3-2.
Føroyar endaðu sostatt á øðrum plássi í kappingini, har Luksemborg vunnu gull og Ísland silvur.


text:
Hallur av Rana
15.12.2014 - 22:42
Tíðindi > Uttanlands - Yvirgangur
Fyri løtu síðani tóku servandar løgregludeildir seg inn í kaffistovuna, har ein muslimur hevur hildið umleið fjøruti fólk sum gíslar síðstu sekstan tímarnar. Tvey fólk eru deyð, harímillum gíslatakarin, og umleið fimm fólk eru løstaði.
Eygnavitnir greiða frá, at tey sóu umleið fýra skotrundir og fleiri ljós granatir, áðrenn løgreglan fekk tamarhald á støðuni.
Gíslarnir komu út í tveimum umførum. Fimm teirra megnaðu at sleppa til rýmingar, tá tey fyrstu skotini hoyrdust. Restin kom úr kaffistovuni, tá løgreglan hevði fingið stýr á støðuni.
Eygnavitnir vilja vera við, at løgreglan leitar eftir møguligum bumbum í løtuni.


text:
Sverri Egholm
10.06.2017 - 10:56
Tíðindi > Lóg & Landaskil > Løgregla
Løgreglan: Avgerð er tikin um, at vandaøkið kring bygningarnar hjá Varðanum Pelagic á Tvøroyri nú verður minkað soleiðis, at bert sjálvt havnalagið frá Doktaragøtu og eystur eftir verður avbyrgt.
Av tí at ammoniak framvegis lekur út í smærri nøgdum, eins og vandi er fyri, at partar av bygninginum kunnu detta niður, kann væntast, at avbyrgt verður teir næstu dagarnar.
Teir seinastu borgararnir kunnu sostatt flyta heimaftur.
Politiið er nú so smátt byrjað sjálvt kanningararbeiðið.
Tað er ikki loyvt skip og bátum at leggja at bryggjukantinum við havnalagið.
Politiið hevur í løtuni ikki fleiri viðmerkingar til málið.


text:
- Tíðindi, mentan og ítróttur
Nú verður nýskipanin samtykt, væntar Høgni Hoydal
Tak niður
- Nú hava vit so fingið eitt álit, sum kann bera ígjøgnum við meiriluta í tinginum, tað fegnist eg almikið um, sigur Høgni Hoydal, landsstýrismaður í fiskimálum.
Men hvussu veitst tú, um tað er meiriluti fyri tí?
- Ja, nú skal man ongantíð siga ongantíð í politikki. So vit fáa sjálvandi váttað tað, tá álitið kemur til viðgerðar á tingi. Tá fáa vit so váttað, hvussu stórur meirilutan verður ella, hvussu støðan verður í tinginum. Tað er soleiðis, vit mugu arbeiða undir hesum umstøðunum, og tað er alneyðugt, at vit fáa avgreitt hetta málið nú.
Men tann eini samgonguflokkurin, Framsókn, er í iva. Kemur hetta óvart á teg, hevði tú væntað hetta?
- Nei, tað er eingin ivi um tað at í hesari tilgongdini, sum hevur verið í hesum málinum, so hava tað allatíð verið ymsar meiningar um ymsar tættir í uppskotinum. Ikki um høvuðsendamálini men um amboðini í uppskotinum. Tey sjónarmiðini, sum eru farin fram, hava jú eisini verið partur av teimum longu samráðingunum, sum vit hava havt dag og nátt um hesi málini, sigur Høgni Hoydal.
- So nei, tað kemur ikki óvart á meg. Sjálvandi sigur Framsókn, at tey vilja fara ígjøgnum málið eina ferð afturat og hyggja eftir, um hetta uppfyllir tey endamál, vit settu okkum, ella hvussu langt hetta uppfyllir tey endamál, vit settu okkum, og tað taka vit sjálvandi við.
Men um so verður, at tingkvinnurnar hjá Framsókn ikki atkvøða fyri uppskotinum, hvat so?
- Tað eru jú ivamál, sum eru í ordiliga stórum partum av øllum flokkunum. Eisini í Tjóðveldis- og Javnaðarflokkinum eru øgiliga ymsar meiningar um hetta, og fólk hava ført síni sjónarmið fram javnan og sagt, hvat tey ynskja. Hetta, sum nú er gjørt, er eitt álit, sum vit meta, tekur atlit til øll tey sjónarmiðini, sum eru komin fram, og sum kann fáa ein veruligan meiriluta í tinginum.
So tú væntar, at Framsókn atkvøður fyri?
- Nei, eg havi ikki viðmerkingar til, hvat Framsókn ger. Framsókn hevur sjálvandi sítt fulla frælsi til at gera tað, sum tey vilja. Men vit hava havt eitt drúgt samskifti um tað eisini, og tað gera vit eisini ígjøgnum vikuna, sum kemur.
Andstøðan í vinnunevndini hevur eingin broytingaruppskot yvirhøvur í álitinum, hvussu tulkar tú tað?
- Nei, vit tosaðu jú við andstøðuna í gjár og hava sjálvandi tosað við tey ígjøgnum tiðina. Sum eg skilji, so hugsar andstøðan eisini at gera broytingaruppskot til 2. viðgerð, tað kann andstøðan jú gera. Men vit so ikki, júst hvat tað er. Men soleiðis skilti eg á andstøðuumboðunum í vinnunevndini, at tey eisini ynsktu at fáa tingviðgerðina at vera seinni í vikuni og ikki mikudagin, sum vit hugsaðu. Treytin hjá teimum, fyri at skriva undir álitið, var, at tey eisini fingu stundir til at umhugsa eitt broytingaruppskot.
Sí eisini


text:
Hurrá, hurrá, nú kom tjóðveldið úr skápinum
Jan Christiansen
Gleðiligt er at síggja, at tjóðveldið í Tórshavnar býráð nú vil hava skattin niður.
Fólkaflokkurin hevur leingi víst á, at skattatrýstið í Føroyum er ov høgt. Fólkaflokkurin megnaði frá árskiftinum at fáa broytt landsskattin, so munandi lættari er hjá vanliga húsarhaldinum at fáa endarnar at røkka saman.
Fólkaflokkurin í Tórshavnar býráð hevur somuleiðis leingi víst á, at kommunuskatturin eisini er ov høgur, men tosið hevur verið til fánýtis, tí tjóðveldi og javnaðarflokkurin hava hækkað skattin við 2%, ta tíðina teir hava rátt fyri borgum.
Men nú bragdaði, tjóðveldið gevur nú fólkaflokkinum rætt – skattatrýstið er ov høgt - , og vil lækka skattin.
Lat okkum beinanvegin fáa lækkað skattin við 1%, og í komandi valskeiði fáa skarvað enn eitt skattaprosent av. Tá verður skattatrýstið aftur tað, tað var, tá fólkaflokkurin hevði leiðsluna av kommununi.
Góði borgarstjóri, fá nú javnaðarflokkin at vakna, eins og tjóveldisflokkurin er, tí so kann eitt samt býráð verða við til at gera tað munandi betur at búgva í Tórshavnar kommunu. Tá vilja vit verða samd um, at fáa fólkið at støðast í kommununi, og tá kunnu vit fáa vent syrgiligu gongdini, har fráflytingin er størri enn tilgongdin.


text:
Av tí at bakteriur eru staðfestar í drekkivatninum frá Vágs kommunu, verða brúkararnir bidnir um at kóka vatnið til lýst verður aftur.
Tag: drekkivatn
Kókið drekkivatnið á Nesi
Í samband við dagføringarnar, sum verða gjørdar á Eystara Reinsiverkið hjá Vágs kommunu, verða brúkarar á Nesi bidnir um at kóka vatnið til lýst verður aftur.
Dagføringar á Eystara reinsiverki
Í samband við dagføringar verða gjørdar á brunninum við Eystara reinsiverk, kann óreglusemi verða á vatnveitingini á Nesi og á havnarlagnum.
Vatnveitingin á havnarlagnum endurnýggja
Tekniska toymið hjá Vágs kommunu hevur seinastu vikuna arbeitt við at liðugtgera endurnýggjanina av vatnveitingini á havnarlagnum. Hetta hevur í styttri tíðarskeið um vikuskifti ávirkað nakrar av brúkarunum í kommununi; og skuldi hetta nú verið komið í rætt lag.
Umlegging á vatnleiðingini á keiini
Í samband við at nýggj vatnleiðing er løgd á keiini eru nakrar fyribils umleggingar gjørdar í gjár, sum hava havt ávirkan á vatntrykkið ovarliga í bygdina.


text:
- Tíðindi, mentan og ítróttur
Reaktiónir uppá samtyktina
Umstrídda nýskipanin varð júst samtykt - við Bill Justinussen sum 18. atkvøðu - og nú skuldi støðan gerast upp.
Anfinn Olsen, reiðari, heldur, at úrslitið kundi verið verri, men enn veit hann ikki heilt, hvussu umstøðurnar fyri hansara virksemi verða 1. januar:
- Eg hugsi um kunngerðina up uppboðssølu, eg hugsi um kunngerðina um toskakvotientar, um antitrust, um tilfeingisgjøld. Alt hetta hongur enn í nokkso leysum lofti. Eg veit bara ein ting, og tað er tað, at tær kvoturnar, sum eg havi havt, tær eru minkaðar við sirka 20%. Síðani veit eg ikki, hvussu tey prosentini, sum eg havi eftir, skulu húsast. Eg veit heldur ikki, um eg sleppi at bjóða á uppboðssølu, tí tað fer uppboðssølukunngerðin at vísa, segði Annfinn Olsen.
Menningarkvoturnar lokkaðu Bill
Bill Justinussen, andstøðutinglimur í Miðflokkinum, atkvøddi heldur óvæntað saman við samgonguni í gjár. Hann frøist um, at dyr nú verða gloppaðar, so nýggj vinnulívsfólk sleppa framat. Og hann heldur, at nýskipanin kann gerast tryggur karmur um høvuðsvinnuna í Føroyum. Spurdir um, hví menningarkvoturnar eru so góðar, svaraði hann:
- Tað er tað, at onnur enn tey, sum eru í vinnuni í dag, kunnu fáa kvotur fyri einki. Soleiðis sum 75% verða útlutað í dag fyri einki, so kunnu tey, sum ikki eru í vinnuni í dag ella bara lutvíst eru, kunnu fáa fatur í menningarkvotum uttan at gjalda fyri tað.
Poul fegnast um liberala partin
Nei, menningarkvoturnar eru reinur planbúskapur. Tað er greiða støðan hjá Poul Michelsen, landsstýrismanni í vinnumálum, sum eisini harmast um, hvussu lítil uppboðssølan er vorðin. Tó frøist hann um, at prísurin á uppboðssøluni eisini partvíst skal brúkast til tað, sum reiðarar skulu rinda fyri stóra partinum av tilfeinginum, sum teir fáa útlutað. Men menningarkvoturnar smakka øgiliga illa í munninum hjá Poul Michelsen:
- Tað sum vit hava havt øll hesi árini, tað er planbúskapur. Eg havi ongantíð hildið, at tað liberala elementið hevur verið í tí fiskivinnuni, sum vit hava havt, segði hann og legði afturat, at tað enn er planbúskapur.
- Men vit hava fingið marknaðarpartin við, so tað liberala elementið, sum í heila tikið er komið inn, er í hesum uppskotinum, sum ikki hevur verið í 10 ár, segði Poul Michelsen og sipaði til uppboðssøluna, sum nú er fastur partur av skipanini av sjófeingi.
Bjartskygdur landsstýrismaður
Høgni Hoydal, landsstýrismaður fór til verka við setninginum úr samgonguskjalinum um at gera eina marknaðargrundaða fiskivinnuskipan. Hetta verður tó av summum nú rópt sum eitt neyðaregg. Landsstýrismaðurin í fiskivinnumálum heldur, at fiskivinnunýskipanaruppskotið hevur møguliga at gerast ein varandi skipan:
- Tað hava verið nógv fólk, sum hava sett nógv spjaldur á hetta. Uppskotið var frá byrjan av ein roynd at fáa eina semju og hevur nakrar høvuðstættir í sær, sum framvegis eru í øllum uppskotinum, og sum eru øgiliga týdningarmikil fyri eina varandi fiskivinnunýskipan. Nakrir av lutinum eru so minkaðir og hækkaðir til tess at fáa semjur. (...) Alt eftir hvørji eygu, sum síggja og, hvussu gongdin verður, so haldi eg, tað hevur allar tættirnar í sær til at kunna blíva ein varandi skipan, sum sjálvandi eisini verður eftirmett á hvørjum ári.
Sí eisini


text:
Fiskaaling góðar royndir við nýggjum kanningartóli
Vinna14-01-2018 - 13:29 - Jóanis Albert Nielsen
KANNING: Granskarar á starvsstovuni hjá Fiskaaling hava higartil havt sera góðar royndir við einum tóli, ið granskarasetrið iNOVA hevur útvegað, og sum higartil mest hevur verið nýtt til at staðfesta og greina bakteriusamfeløg. Kanningar av slíkum slagi kunnu brúkast til nógvar ymiskar granskingarverkætlanir og tænastur, sum ávikavist fara fram á Fiskaaling, ella verða veittar av felagnum.
Fyrimunir við at nýta hetta framkomna tólið er fyrst og fremst, at allar bakteriur í kannaðu sýnunum verða eyðmerktar. Tað eru sera nógvar bakteriur – kanska heilt upp í 98 prosent – sum ikki kunnu dyrkast í starvsstovubúnaði og tískil ikki verða funnar, tá sýnini verða kannaði á tílíkan hátt.
Kanningar við framkomna tólinum kunnu tískil sum heild lýsa bakteriusamfelagið nógv betri enn við mátingum, har dyrking er neyðug. Harafturat sæst eisini lutvísa býtið av teimum ymsu bakteriunum, soleiðis at til ber at staðfesta, hvørjar bakteriur eru ráðandi, og hvørjar ikki. Á henda er eisini møguligt at fylgja sýnum av áhuga yvir tíð ella í ymiskum støðum, eins og at síggja dynamikkin í bakteriusamfelagnum. Tað vil siga staðfesta, hvussu lutvísa býtið av bakterium broytist yvir tíð ella í mun til ymiskar støður.
Sum ítøkiligt úrslit hava hesar kanningar givið Fiskaaling betri innlit í reinsimannagongdina á sláturvirkjum, og hvørja ávirkan tær kunnu hava á góðskuna. Út frá hesi vitan ber tískil til at gera møguligar broytingar til tað betra, har hetta er ynskiligt. Eisini er grundleggjandi vitan um bakteriusamfeløgini á ella í rognkelsum og ymiskum øðrum viðurskiftum í teirra umhvørvi nú tøk.
Kanningar eru gjørdar av bæði villum rognkelsum og rognkelsum, sum eru komin beint úr Íslandi, eins og av rognkelsum í teimum ymsu alibrúkunum. Samanberingar millum ymisk rognkelsi og umhvørvi teirra – saman við vitanini um trivnað og sjúku ella felli av møguligum smittum ella ígerðum – hava givið eitt sera gott grundarlag at betra um trivnaðin hjá rognkelsunum við ymsum átøkum.
Bakteriusamfeløgini eru av sera stórum týdningi, og nógv kann gerast fyri at ávirka bakteriusamansetingina, soleiðis at hon í mest møguligan mun er gagnlig fyri eitthvørt lið í aliframleiðsluni og ikki til ampa.


text:
Orð og lag: John W. Petterson
Týtt: Hanus Hansen
Upprunaheiti: I want to see my Saviour first of all
1. Í Himlinum mangt vakurt er, eg síggja skal ein dag,
so vakurt, sum á fold ei hugsast kann!
Men, tá eg síggi Staðin og í dýrd har stígi fram,
mítt ynski er at síggja Jesus fyrst!
Niðurlag: Mítt ynski er at síggja, Jesus, Teg;
á Golgata Tú doyði fyri meg!
Í allar ævir har
eg gleðast skal í Tær,
mítt ynski er at síggja, Jesus, Teg!
2. Mær leingist síggja Perluportrið, gøturnar av gull,
mær leingist til mítt nýggja vakra heim.
Til Lívsins Træ og Ánna, sum har rennur klár og rein,
men Frelsaran eg ynski síggja fyrst!
3. Mær leingist til tey kæru, sum nú bíða uppi har,
vit minnast ei ta tíð á foldum var.
Mær leingist heim til teirra, sum her fóru undan mær,
men Frelsaran eg ynski síggja fyrst!


text:
MYND
Lívið í frítíðarskúlanum ríkar møguleikarnar fyri felags upplivingum, at hava tað stuttligt og royna seg. Vit ynskja at barnið sjálvt fær møguleika fyri at velja og raðfesta áhugamál, hava stundir til spæl, og sjálvi finna uppá. Vit ynskja at tey fáa eina frítíð, sum er kjokkfull av gleði og stuttleika, og sum samstundis tryggjar umstøður, har barnið kann mennast og læra. Her vilja vit virka fyri trivnaði. Okkara ynski er, at tá barnið er liðugt at ganga í Frítíðarskúlanum á Sandi, hevur tað ein ryggsekk fullan av sjálvsáliti, áræði, forvitni og fyriliti fyri øðrum.
Endamálið við frítíðarskúlanum er:
At bjóða foreldrunum eitt trygt og mennandi stað til barnið.
At bjóða barninum eitt stuttligt, mennandi og spennandi stað aftaná skúlatíð.
Í frítíðarskúlanum fær barnið eitt nú møguleika fyri at gera ymiskt skapandi, handaligt, spæla spøl, túrar í náttúruni, vera saman við øðrum børnum, hoyra søgur og nógv, nógv annað.
Starvsfólkið leggur stóran dent á, at hetta er frítíðin hjá barninum, og tí er spæl og annað sjálvboðið virksemi ikki skemalagt.
Barnið hevur sjálvt møguleika fyri at ráða yvir frítíðini, tó undir ábyrgd og vegleiðing av starvsfólkunum.
Børnini hava møguleika at fáa íblástur til ítriv og at vera skapandi. Vit leggja stóran dent á, at menna teir persónligu og sosialu førleikarnar, samstundis sum vit eisini geva tí aktiva barninum ans.
Vit ynskja at skapa ein tryggan og fjølbroyttan gerandisdag, sum er stuttligur, avbjóðandi, hugnaligur og góður.
Vit miða ímóti at gera børnini sjálvstøðug, har tann vaksni er ein dyggur og vegleiðandi stuðul.
Telefon: 212701
Undir Reynum 2, 210 Sandur


text:
Boliviahjálpin á glasir.fo4. desember 2017
Boliviahjálpin hevur 25 ár á baki. Verkætlanin hevur til endamáls at savna pening inn til tekniska skúlan TAEPO í Boliiva. Hendan ‘foroyska’ verkætlanin hevur verið rótfest á Føroya Studentaskúla í Hoydølum, og nú hesin skúli er vorðin partur av samanlagda skúlanum Glasir heldur verkætlanin fram á Glasi. Her á heimasíðuni hevur Boliviahjálpin sína egnu síðu, sum liggur undir teiginum ‘Næmingar’ í valmyndini (menuini) í vinstra borði. Her kanst tú lesa meira um verkætlanina, síggja frágreiðingar og myndir – og leinki til Facebook-vangan hjá Boliviahjálpini. Síðan sæst her.
Í apríl 2017 fingu nakrir næmingar og lærarar við tilknýti til Boliviahjálpina endiliga møguleikan fyri at fara til Bolivia. Vit vóru við, tá ið tey um páskirnar hátíðarhildu, at 25 ár vóru liðin, síðani skúlin TAEPO varð stovnaður fyri pengar, sum føroyskur skúlaungdómur hevði savnað inn. Við á ferðini vóru eisini næmingar frá miðlakunnleika, sum tóku film og myndir, ið skulu nýtast til at kunna meira um verkætlanina.
Til hátíðarløtuna fingu vit høvi at handa skúla og næmingum tað, sum varð keypt fyri teir pengarnar, ið komu inn á innsavningardegnum 7. februar í ár. Upphæddin var 110.000 kr – nakað minni enn hini árini.
Fyri pengarnar varð keypt: Madrassur til dreingjakostdeildina, ymiskar maskinur til verkstøðini, umframt tilfar (serliga toy, tráður o.a. til seymiverkstaðin og træ til timburverkstaðin). Haraftrat fingu 10 næmingar ein ryggsekk við ymiskum tilfari til skúlagongdina.
Eisini hevði ferðalagið ymiskar gávur við: myndabøkur, stokkar, høvlar, pennar og bóltar. Serliga bóltarnar og myndabøkurnar vóru tey ovurfegin um.


text:
Sálarfrøðitænastan
Á Glasi er sálarfrøðingur, sum heldur til í høli 702 í Handilsskúlabygninginum. Næmingur, sum kennir seg hava tørv at tosa við sálarfrøðingin, skal venda sær til lestrarvegleiðaran, sum er knýttur at flokkinum, næmingurin gongur í. Um lestrarvegleiðari metir, at næmingur hevur tørv á at tosa við sálarfrøðingin, setur hann seg í samband við sálarfrøðitænastuna.
Mannagongd, tá sálarfrøðitænastan skal nýtast:
- Næmingar skulu ikki venda sær beinleiðis til sálarfrøðingin, men seta seg í samband við lestrarvegleiðaran
- Lærarar, sum vilja hjálpa næmingi við at fáa tíð hjá sálarfrøðitænastuni, skulu venda sær til lestrarvegleiðingina


text:
Jan Müller
19.12.2017 - 21:04
Vit hava seinastu tíðina hoyrt um eitt stórt tal av útbyggingarætlanum fyri olju- og gassfelt á norska landgrunninum. Nú hevur felagið við føroyskum røtrum, Faroe Petroleum, eisini meldað seg í henda ”klubban” og hevur saman við sínum partnarum søkt norsku myndugleikarnar um loyvi at útbyggja Fenja oljukelduna, sum upprunaliga hevði heitið Pil/Bue.
Faroe Petroleum eigur 25% av Fenja oljukelduni, sum varð funnin í í Norska havinum í 2014. Keldan liggur 30 milometrar sunnan og vestan fyri Njord kelduna, har Statoil er fyristøðufelag, og har Faroe Petroleum eigur 7,5%.
Fyristøðufelag fyri Fenja feltið er VNG, sum metir goymslurnar at vera uppá 100 mill. tunnur av olju. Ætlanin er at binda Fenja í stóra framleiðsluskipið á Njord. Útbyggingin er mett at kosta 8-9 mia. kr. og verður hon liðug í 2021. Livitíðin er 16 ár.
Graham Stewart, stjóri í Faroe Petroleum, fegnast um, at teir nú saman við partnarum hava latið inn umsókn um útbygging og sigur, at henda útbygging fer at fáa stóra ávirkan á framtíðina hjá felagnum. Hann sigur, at við ársenda av 2017 stendur Faroe Petroleum við einum íløguprogrammi, sum fevnir um fleiri nýggjar brunnar, har tann fyrsti í nýggja árinum verður Hades saman við oljufelagnum OMV.


text:
Eg havi ferðast dagliga
millum Havnina og Skálafjørðin í nógv ár, og havi tí onkuntíð
hugsað tankan, at tað hevði verið munandi lættari at búð í
Havn. Tað hevði spart næstan tríggjar tímar dagliga í bussi.
Men tað er ikki bara fyrimunur at búgva í Havn. Ein vansi er, at í
Havn skalt tú rokna við eini sethúsaskuld, sum er munandi størri,
enn tá tú býrt á bygd.
Rentustuðul og
ferðastuðul
Men so er tað, at
politikarar koma inn á banan. Tað er so synd í teimum, sum skylda
nógv, og tí geva vit teimum almennan rentustuðul. Landskassin skal
gjalda ein part av rentunum fyri tey dýru húsini. Men sum við
øllum øðrum hjá landskassanum, so mugu pengarnir fyrst krevjast
inn, áðrenn teir kunnu gjaldast út.
So tá bygdarmaðurin, við
tí lítlu skuldini, rindar skatt, so fer ein partur at pengunum til
at gjalda fyri tey dýru húsini hjá borgaranum í Havn. Av tí sama
hevur bygdarmaðurin minni eftir at ferðast fyri.
Men so vaknar politikarin
aftur. Nú er tað so synd í bygdarmanninum, tí hann skal brúka so
nógvar pengar til ferðing. Og hvat gera vit so? Jú vit geva honum
ferðastuðul.
So tá havnarmaðurin
rindar skatt, so ferð ein partur av pengunum til ferðaseðilin hjá
bygdarmanninum. Og so er sjálvandi óneyðugt at siga, at eitt
úrslit av hesum verður, at havnarmaðurin hevur minni eftir at
gjalda rentu við.
Frá lumma til lumma
Vit senda rokningar frá
vinstra lumma, yvir í høgra lumma, og senda so aðrar rokningar frá
høgra lumma yvir í vinstra lumma. Og tað kalla vit ”at loysa
trupulleikar.”
Tíverri hava vit nógv
dømi um hetta í føroyska samfelagnum. Vit viðgera smálutirnar og
gloyma tað yvirskipaða. Hvørja ferð eini hús verða bygd, so má
renta gjaldast, og hvørja ferð eitt strandfaraskip loysir, ella ein
bussur startar, so kostar tað pengar. Tað er bara ein spurningur
um, hvør skal hava rokningina, brúkarin ella skattgjaldarin. At
býta um rokningar ger tað ikki bíligari.
Hetta eigur tú sum
veljari at hugsa um, nú nógv vallyfti um ókeypis tænastur verða
givin. Einki er ókeypis, og eingin verður ríkur av at býta um
rokningar.


text:
Fríggjadagin 3. november kl. 16 verður nýggja bókin Tær bygdu land eftir Óla Jacobsen løgd fram í Miðlahúsinum. Bókin er eitt savn av søgum um 20 kvinnur, føddar frá 1890-1932, har gerandislívið í Føroyum í 20. øld verður lýst frá kvinnusjónarhorni. Kvinnurnar eru úr nærum øllum pørtum av Føroyum og hava ymiskar bakgrundir, royndir og…
Limatiltak mikukvøldið 9. desember kl. 19.30 Eru fíggjarmál ein jungla, sum tú gjarna vilt skilja betur? So kom í Mettustovu mikukvøldið, har Atli Leo, ráðgevi í Fíggjarmálaráðnum, fer at greiða frá, hvussu vit lesa og skilja játtanarkarmar til fíggjarlóg, fíggjarlógina sjálva og eykajáttanir til fíggjarlógina. Tak tín iPad ella farteldu við um tú kanst. Minst…
Jólaborðhald 19. desember kl. 19 í Mettustovu. Tilmelding innan 16. des.
Í summar samtykti aðalfundurin hjá Amnesty International eina resolutión, sum staðfestir, at ynski er at avkriminalisera sexarbeiðið. Kvinnufelagið setir stór spurnartekin við hesa avgerð, og í tí sambandi hava vit bjóðað Amnesty International Føroya Deild í Mettustovu 23. november. Á fundinum mánakvøldið luttekur Katrin á Neystabø, aðalskrivari í Amnesty Føroya Deild. Katrin fer at greiða…
Kvinnufelagasamskipan Føroya boðar nú til ársfund á Glyvrum. Allir limir í Kvinnufelagnum eru hjartaliga vælkomnir at koma við á ársfund, sum er eitt gott høvi at hitta aðrar kvinnur, ið eisini hava áhuga fyri arbeiðinum fyri javnstøðu til kvinnur. Limir í Kvinnufelagnum, sum ynskja at luttaka, kunnu boða Kvinnufelagnum frá, um vit eru fleiri, so kunnu…


text:
Vælkomin øll tit – so veitsluklødd,
vælkomin hvør ein genta – drongur.
Vælkomin myrkt, ljóst og gránað høvd,
vælkomin ljóða skal vár songur,
vælkomin hjólbeint eins og kálvakníggj,
vælkomin smá – og tey, sum høgt til skýggj,
gamalt sum ungt,
lætt eins og tungt,
lat okkum her í kvøld nú dansa.
Vælkomin øll tit – sum sita her,
lat lagið verða av tí besta.
Her eingin nevndur – og gloymdur er,
lat okkum her í kvøld nú festa.
Ein góðan bita okkum fáa fyrst,
og sløkkja tostan, um vit eru tyst,
ljóða skal her,
vælkomin ver,
og veitslu góða vit fáa.


text:
Søkt verður eftir reingerðarfólki til Kommunalu dagrøktina í Sumbiar kommunu. Starvið er til setan tann 15.oktobur 2018, ella sum skjótast har eftir. Arbeiðsøkið er í miðhæddini í Sumbiar skúla har dagrøktin heldur til. Viðkomandi sum settur verður, hevur eisini ábyrgd av høvuðsreingerð av spælistovuni.
Starvið er normerað til 2,0 tímar um dagin mánadag til fríggjadag.
Løn- og setanartreytir:
Setanarøkið er Sumbiar kommuna. Tann, ið sett/settur verður, eigur at tola broytingar starvinum viðvíkjandi.
Starvið er lønt sambært sáttmála hjá Føroya Arbeiðarafelag.
Umsóknin saman við møguligum viðmælum, umframt revsuváttan, skal vera okkum í hendi í seinasta lagi 8.oktobur kl 12.00
Meiri fæst at vita um starvið við at venda sær til leiðaran Marit Poulsdóttir á tlf: 281339 / 611087 ella Kaju Nielsen á tlf: 221860
Umsóknin skal sendast via post ella teldupost til:
Tvøroyrar Kommunu
Dagrøktarskipanin
Tvørávegur 37
800 Tvøroyri
Stílað Marit Poulsdóttir, dagrøktarleiðara
Ella við telduposti til marit@tvoroyri.fo


text:
Monologurin í Degi og Viku - afturljóðið frá farnum tíðum
Politikkur02-10-2018 - 22:50 - Jóanis Albert Nielsen
Aftur eitt deja-vu í KvF í gjárkvøldið, har landsstýriskvinnan óskorin slapp at manipulera og siga ósatt um fíggjarlógina og útreiðsluvøksturin.
Hin altíð snøggi og vinskipiligi verturin hevði bara lutin sum tann uppiíprátandi – sum handan borðið skuldi inna framløguna.
At henda samgongan higartil hevur vaksið um almennu nýtsluna við nærum milliardini og manipulerað seg til helvtartøl, var slettis ikki til viðgerðar.
Tvørturímóti slapp landsstýriskvinnan við tillærdum eygnabráðum at seta skránna í allari viðtaluni,
har hon eftir tørni droymandi stardi inn í framtíðina og so í næsta andarhaldi hugsanarsom sorgblítt við hálvlokaðum eygnahvarmum varpaði bráið á “væleydnaða” fíggjarliga veruleikan.
Samstundis var hon uppá skift speirekandi og yvirberandi mótvegis andstøðuni, sum slettis ikki vil tosa politikk men bert teknikk?? Uttan at hon so mikið fekk spurningin um, hvat hon meinti við!
Og so slapp hon líka at sletta millum setningarnar, at nú verður 1 milliard niðurgoldin av skuldini.... tøgn hinumegin borðið.
Loksins slapp hon alfaðirliga at staðfesta, at andstøðan eisini ynskir varnan útreiðsluvøkstur, men ..... at sama andstøða tíverri hevur borðreitt við 100-tals mio kr í útreiðsluvøkstri og samstundis vil minka um inntøkurnar. Eingin undran frá vertinum.
Sjálvprofilering
At landsstýrsiskvinnan soleiðis einvegis slapp at definera sannleikan er óhoyrt. Pástandurin um, at útreiðslurnar til samhaldsfasta bara fylgja gjørdum mannagongdum er ósatt.
Undanfarnar samgongur hava ongantíð minkað um útreiðslurnar til fólkapensiónina og síðani flutt tær í eksternar skipanir, sum henda samgongan ger.
Sparingin á fíggjarlógini av niðurlagingini av grundupphæddin til pensionistar táttar í 50 mio kr árliga. Sostatt er talan um at fjala tær útreiðslur, sum sjálvsagt eru partur av almennu skyldunum og skulu vera við í fíggjarlógini.
Samstundis er tikin politisk avgerð um at vaksa um inngjaldið í samhaldsfasta fyri at økja um útgjaldið – 115 mio kr í 2019. Ein rein politisk avgerð, sum økir um skattatrýstið og almennu útreiðslurnar.
Og talan er um reina peningamaskinu. Samhaldsfasti fer at gjalda 1045 kr meira um mánaðin til pensionistarnar. Hetta skal skattast. So pensionisturin fær bara 680 kr.
Fyri at pensionisturin skal fáa 680 kr/mðr, má einstaki løntakarin rinda 1750 kr.
Landið og kommunurnar fara avstað við 1045 kr í skatti frá løntakara og pensionisti.
At landið soleiðis stingur eins stóra upphædd í kassan sum pensionisturin fær er hugvekjandi. Men bara skattainntøkurnar verða skrásettar at pynta um landskassaavlopið, útreiðslurnar verða fjaldar uttanfyri.
Sama nummarið varð nýtt, tá grundarupphæddin til fyritíðarpensionistar bleiv skattafrí. Kostnaðurin uppá 25 mio kr varð fjaldur og ikki skrásettur á fíggjarlógini.
Bara á hesum økjum eru samanlagt beindar burtur útreiðslur uppá 75 mio kr árliga. Og eingin spyr.
Sminkaða fíggjarlógin
Í 2019 verður almenni útreiðsluvøksturin um 350 mio kr - nevniliga tær 232 mill. kr á fíggjarlógini og 115 mill. kr. úr samhaldsfasta, sum verða sminkaðar burtur. Ein útreiðsluvøkstur uppá omanfyri 7%.
Útreiðslugildið verður goldið við kassa eitt av fiski- og alivinnuni. Har verða eingi atlit tikin til umstøðurnar hjá vinnunum. Koma bakkøst fær landskassin stórar fíggjarligar trupulleikar.
Men tá verða tað sjálvsagt onnur sum fara at sita við bæði politikinum og teknikkinum í kneppinum, meðan sosialistiska gongan fer at sita handan andstøðuborðini - brúka seg og tala at.
Afturljóðið
At hoyra landsstýriskvinnuna er sum afturljóð av forsíðuni á 14. September valdagin 8. november 1988, har Tjóðveldisflokkurin við kurvum og stabbum á forsíðuni kunngjørdi, at:
“Tølini tala fyri seg. So er líkamikið hvussu onnur royna at snúgva teimum, tí veruleikin reingist ikki. Hygg at tølunum. Er tað ikki lætt at vísa aftur tí, sum Fólka- og Sambandsflokkurin føra fram?”.
Skamma stund aftaná fór landið á heysin og 7000 fólk rýmdu av landinum.
Bjarni Djurholm


text:
Røða í samband við, at vatnverkið á Skála varð tikið í nýtslu.
70% av jarðarinnar útskinni – yvirflatu - er vatn og sjógvur. Á leið 70% av mannakroppinum er vatn, ikki minst húðin, og hartil eru vit øll komin svimjandi til lívið ígjøgnum fosturvatnið hjá mammum okkara. Áhugaverdir balansar í Skapanarverkinum, sum síggjast aftur í atferðini hjá okkum øllum. Eygleið t.d. teir smáu óvitarnar. Sleppa teir framat vatni ella sjógvi fara teir í eitt við hesi, hóast teir hava lítið meiri enn gonguvit, tað dregur eygsýniliga ímillum, substansurin er ein og hin sami. Í køksvaskinum, seinri í einum hyli, gili, eini á ella niðri í fjøruni. Alt ein natúrlig gongd, tí vóru vatn og sjógvur ikki, vóru vit heldur ikki.
Vatn er ikki bara megintreytin fyri lívi, nógmikið av vatni er eisini treytin fyri menning og vøkstri. At fáa vatn til vega, reint vatn, er ein verkætlan sum allur heimurin stríðist við í gerandisdegnum. Støðið í einum samfelag kann sum oftast mátast eftir, hvussu tað hevur eydnast at fáa tamarhald á fossum, áum og keldum. Milliardir av menninskjum kring heimin liva og royna at virka undir korum, har royndin ikki enn hevur eydnast, meðan onnur hava knossað somikið, at sjálvt oyðimerkur eru vorðnar fitilendi og urtagarðar.
Um tað mundið, táið tey á mínum aldri vóru óvitar, vóru tey fá sum grunaðu, at bygdirnar eystanfyri við Skálafjørðin fóru at koma í trot á hesum mótinum. Í láglendinum var ikki nógv vatn, men somikið kortini, at tað fanst altíð fram á eina keldu, ið kundi nøkta tørvin hjá einum nýggjum húsarhaldi. Tað ráddi um at krøkja eina goymslu – eitt bassin – í eina keldu, og haðani eina rørleiðing oman úr brattanum. Kom at hugsa um hetta á ferð í Albania í summar. Øll hesi bumbuskýlini kring landið, ið skuldu verja fólkið ímóti hernaðarálopum uttaneftir, armerað betong, átøk øllum bassin´unum á Glyvrum í mínari tíð. Vell nógmikið av vatni úr tøku kelduni, kundu nøkur húsarhald vera saman um eitt bassin, og táið vit einaferð í sekstiárunum fluttu úr Syðrugøtu út á Glyvrar at búgva, var hetta eitt mál sum skuldi loysast, annars var ikki lív lagað.
Vit báðir feðgarnir válaðu kring um í økinum fyri at finna eina keldu, sum kundi spaða nógmikið til tann tørvin, sum var treytin fyri, at hetta nýkomna húskið í bygdini kundi liva eitt sømiligt og hóskiligt lív frameftir. Tað gingu nakrir dagar við liturmálið og stoppurið, og umsíðir funnu vit eina nóg rúma keldu í gerðinum hjá bygdarmanninum og læraranum Eliesari í Beiti, beiggi hin navnframa Jóhan, sum varð róptur Gamli lærari á Skála. At fáa samstarv í lag við hin vitborna Eliesar man hava gingið sum eftir ánni, tí minnist eg lítið og onki til tann partin av verkætlanini, - og tað var nú gamalt, ikki at nokta fólki vatn, ella rættari, tað var tiltikið at nokta fólki vatn.
Bassinið skuldi stoypast, og goymslan skuldi vera ivaleysa rúm. Hin stóra blandimaskinan hjá abba mínum stóð og hurraði og hvein í túninum, meðan blandaða betongið varð borið í jarnleypi niðan undir niðaru bøðgarðarnar í bygdini. Eitt øgiligt knoss, men væl leið frá, og hetta var ein nøktandi loysn í mong Harrans ár, og vit vóru ímillum tey seinastu húskini í bygdini og økinum, sum seinri knýttu okkum í Lambavatnið, sum tikið verður til.
Lambavatnið er fyrsta teknið um, at gróðurin og menningin í økinum, bæði í fólkameingi og vinnulívi, hevði yvirhálað møguleikan fyri at hála vatn í nærumhvørvinum. Teir, sum ráddu fyri borgum í forstandaraskapinum, valdu so skilagott at fara niðan í brekkuna í Lamba fyri at nøkta hin nýggja tørvin. Ein skilagóð loysn, sum í mong ár hevur verið nøktandi við Toftavatni og Glyvragjógv sum tilspaðarum, men enn einaferð hevur menningin yvirhálað verandi veruleika. Ofta hevur verið hildið, at lambamenn harka meiri enn aðrir føroyingar, nógvi mjørkin um sumrarnar skal vera orsøkin, kanska verður tað ikki frægari av at hann onkuntíð liggur í so tráur inn eftir víkini, og eftir at vit komu undir vatnregime í Lyngbrekku, plagdi skemtandi at verða tikið til, at nú vóru øll út eftir Síðuni smittað, og farin at harka so illa, at hetta var blivin ein nýggjur kollektivur kulturur, sum gjørdist ein partur av samleikanum í kommununi. Hvørja ávirkan Skálavatnið fer at hava í so máta, er ov tíðliga at siga nakað um enn.
Tað var fyri fáum árum síðani farið at standa rættiliga á, serliga um sumrarnar, og táið eitt veitingarskip skuldi hála túsund tons av vatni við bryggjuna, fóru niðaru level-lúrarnir hjá Hermanni og vatnverkinum at jarma. Hetta var ikki ein haldbar støða, og nú vóru góð ráð dýr. Um ta tíðina, táið kommunalt samstarv fekst yvir um fjørðin, fyri áleið 10 árum síðani, tekur spurningurin seg upp, hvussu framtíðartørvurin á vatni skal loysast í økinum av Lambareiði út á Glyvrar, til Saltangará, í Runavíkina og til Ritu- og Æðuvíkar. Lendið er lágt og lítið til ummáls, tað goymir ikki serliga stórar nøgdir av vatni, og hetta er ein stórur trupulleiki, táið turkurin liggur um sumrarnar, og táið liggjandi frost er á vetri. Upplandið vestanfyri við fjørðin er munandi víðari, og sagt verður, at eystursíðurnar á føroysku fjøllunum sum heild geva meiri vatn enn vestursíðurnar. Tað er tiltikið at fara yvir um ánna eftir vatni, men burturúr hesum veruleika spratt kortini hugsanin um at fara yvir um fjørðin eftir vatni.
Árini 2011-2013 varð vegur gjørdur niðan til økið, har vatni skuldi takast, og lendið varð planerað, harið goymslubrunnarnir skuldu setast. Uppi í Kíki, sum skálamenn rópa staðið. Árini 2014-2016 verður vatnverkið sjálvt smíðað, og leiðing løgd yvir um fjørðin av Gjarnanesi yvir á Langanes. 16. mars í ár runnu fyrstu droparnir ígjøgnum leiðingina, ið kann flyta 200 rúmmetrar av vatni um tíman eftir havbotninum, og til ber at vaksa nakað um mongdina við eini pumpuskipan, táið tørvur verður á tí. Goymslubrunnarnir hýsa 3000 rúmmetrum hvør, harvið hava vit eina støðuga goymslu Uppi í Kíki, omanfyri Skála bygd, á 9000 rúmmetrar. Nýtslan hinumegin fjørðin, av Lambareiði og úteftir, er 60 rúmmetrar um tíman til húsarhaldini og 200 rúmmetrar um tíman til vinnulívið. Saman við vatninum úr Lamba, Glyvragjógv, Toftavatni og goymsluni í Saltangará á 1600 rúmmetrar, er vatnmálið loyst við hesi verkætlanini fram haðartil, táið vit aftur verða yvirhálað av menningini annars í mun til vantnýtsluna. Vit kunnu ídag staðfesta, at var hendan verkætlanin, sum hevur kostað Runavíkar kommunu 36 milliónir krónur, ikki vorðin veruleiki, so var stígur komin í, serliga á vinnuøkinum, og fyri eitt øki, sum stendur og fellur við vinnumøguleikunum, merkir hetta tað sama sum stagnatión, í besta føri status quo – og tað er ringasti møguligi møguleikin.
Rituvíkin hevur um sumrarnar havt stórar trupulleikar av vatntrotið, neyðugt hevur ávísar tíðir verið at flutt vatn til bygdina, tí er leiðing løgd yvir hagar, og á fíggjarætlanini 2017 er upphædd sett av til tað, eisini at grava leiðing til Æðuvíkar soleiðis, at eisini hendan bygdin verður krøkt uppí høvuðsleiðingina um eini 2-3 ár. Æðuvík hevur sum er sama trupulleikan sum Rituvíkin á hásumri. Skála bygd verður eisini krøkt uppí hesa nýggju skipanina, og gamli brunnurin verður avloystur av eini leiðing til bygdina.
Kommunala vatnskipanin strekkir seg, sum er, yvir eitt øki á umleið 15 kilometrar, og teinurin ímillum Vatnverkið á Skála og tað í Saltangará er áleið 5,5 kilometrar langur. Vatnið verður tikið í áleið 170 metra hædd í Prestá, men upplandið kann víðkast inneftir til Gjógvará og Kumlá og úteftir til Skálagarðsá og Markrá. Undir fjørðinum fer leiðingin niður á umleið 65 metra dýpi og á Glyvrum og í Saltangará, hinumegin fjørðin, liggur leiðingin omanfyri bøgarðarnar í áleið 100 metra hædd. Á Rituvíkshálsi eru vit áleið 80 metrar omanfyri sævarmálan, tí ber til at flyta vatnið eystur um Hálsin uttan aðra orku enn hana, sum finst í Skapanarverkinum – tí er tíðin farin við vatntroti í Rituvík, og støðan verður sum sagt hin sama í Æðuvík um fá ár.
Hetta hevur verið ein av størstu verkætlanunum hjá Runavíkar kommunu yvirhøvur, og nógvir aktørar skulu samvirka væl, fyri at fáa eina slíka kabalu at ganga upp. Í høvuðsheitum ber til at nevna, at:
- JKH hevði ábyrgdina av at gera vegin niðan og økið kring um Vatnverkið á Skála.
- RTS hevur staðið fyri gravi, leiðings, - byggiarbeiðnum.
- Búsetur, Elcon og Zacharias Leitisstein hava verið undirarbeiðstakarar teirra.
- Nomatek hevur staðið fyri reinsiverkinum.
- El-Teknik hevur tikið sær av ravmagninum og stýringunum.
- HTO bygdi brunnarnar og KBH var undirarbeiðstakari teirra.
- SMJ gjørdi prosjektið, og hevur havt eftirlitið og byggileiðsluna.
Nú verkætlanin er handað Runavíkar kommunu formliga, fari eg vegna borgararnar í kommununi at takka øllum teimum, ið onkursvegna hava havt ein fingur við í hesum spælinum so hjartaliga fyri, at vit nú í felag hava fingið tamarhald á hesi lívsneyðugu veiting yvir um fjørðin. Ikki minst teimum, ið góvu okkum loyvi til at fara inn í hetta økið, og sum varða av og sita fyri haganum vit standa í – Uppi í Kíki - fyri at hála vatn. Hevði gamli Símun Højgaard vita seg aftur í verðina. Nú fara bygdarmenn hansara í Rituvík skjótt at drekka vatn úr Prestá í haga hansara á Skála, ja, soleiðis umskiftist so mangt, alt eftir hvussu mannaættin tekur seg fram í samfelagsmenning.
Onki vatn - onki lív. Ov lítið vatn – ongin menning. Júst hendan verkætlanin ger, at vit frameftir kunnu bjóða økið fram til nýggjar borgarar og enn ósæddar vinnuverkætlanir, sum fara at menna høvuðsmotorin í Føroyum, Eysturoynna, uppaftur meiri.
Møguliga loysir tað seg ikki at fara yvir um ánna eftir vatni – men onkuntíð kann tað loysa seg at fara yvir um fjørðin eftir hesi megintreyt fyri øllum tí, sum eitt framkomið samfelag annars skal standa á og mennast saman við.
Hjartaliga takk fyri øll somul.
Torbjørn Jacobsen, borgarstjóri


text:
Avskiparar eru illir um svávulískoyti hjá Maersk
Alheimsfelagið fyri avskiparar eftirlýsir
gjøgnumskygni í brennievnisískoytinum hjá Maersk Line. Søgan hevur lært okkum
at vera illgrunasom, sigur aðalskrivarin.
Ábreiðslurnar
koma frá alheims avskiparafelagnum, GSF (Global Shippers Forum). Kritikkurin
kemur samstundis sum onnur feløg hava boðað frá líknandi átøkum sum Maersk
Line, teirra millum CMA CGM og MSC.
Sambært
aðalskrivaranum í GSF, James Hookham, verður roknað við, at avskiparar skulu
gjalda ein part av rokningini fyri umhvørvisvinarliga flyting. Hann vísir bara
á, at tað vantar gjøgnumskygni í háttinum, Maersk Line roknar sítt ískoyti út,
tí tað ber ikki til hjá avskiparunum at finna útav, hvussu tað verður roknað út.
“Søgan sigur
okkum avskiparum, at tá tað kemur til ískoyti eru vit av natúr mistonksom um
tað, sum reiðarar kalla “fair, transparent og greitt,” sigur James Hookham.
“Tað kann væl
vera, at hesi nýggju ískoytini snúgva seg um brennievni við lágsvávulinnihaldi,
men fyri okkum stinkar hetta kortini,” sigur hann.
Kelda: Søfart


text:
Landsstýrisfólk Tjóðveldis hava í ískoytispartinum til Ólavsøkurøðuna 2018 lýsing av tí, ið arbeitt hevur verið við og liggur fyri framman á teirra 3 økjum
fíggjar- og búskaparmál í ískoytispartinum til Ólavsøkurøðuna 2018
Ein sjálvbjargin og sjálvberandi búskapur eru millum stórmálini, ið landsstýrið og samgongan hava sett sær. Stór átøk eru framd fyri at røkka hesum máli frá tí, at samgongan tók við landsins leiðslu á heysti 2015.
Millum átøkini, fevnd av lóggávu hjá Fíggjarmálaráðnum, eru:
- hall vent til avlop á fíggjarlóg landsins.
- bygnaðarligt hall vent til bygnaðarligt avlop.
- búskaparliga langtiðarhaldførið styrkt.
- virðini býtt javnari – eitt nú við skattalætta til lág- og miðallønt, hægri barnafrádrátti, hægri útgjald úr samhaldsfasta, skattalætta til fyritíðarpensjónistar, umframt fleiri tilfeingisgjøldum í alivinnu og uppisjóvarvinnu.
- pensjónsnýskipan samtykt
- fleiri og fjøltáttaðir bústaðir – eitt nú við at Bústaðir hevur fingið fíggjarligt rásarúm til 200 bústaðir afturat, og munandi skattalækking av langtíðarútleigaðum íbúðum. 50.000 kr. í árligari leiguinntøku eru nú skattafríar, og skal bert rindað 25% av leiguinntøku, ið er omanfyri hetta.
- stuðla undir grønari Føroyum – vektgjald á akførum umlagt til umhvørvisgjald tengt at útláti, hægri avgjald á dálkandi brennievni, umframt at borgarar kunnu fáa afturborið MVG útreiðslur um tey gera íløgur í el- ella vetnisakfar, ella velja grønar hitaskipanir til bústað.
- fíggjarlig trygd veitt fyri, at Føroyar kunnu bjóða seg fram sum vertir fyri Oyggjaleikum. Hetta kann fáa stóran týdning fyri okkara ítróttarfólk, ferðavinnu og marknaðarføring av Føroyum og føroyskum vørum og tænastum.
- limaskap í altjóða skattafelagsskapum (Global Forum) og luttøka í skattasamstørvum (BEPS) á jøvnum føti við lond kring heimin.
- fíggjarligt støðufesti uppraðfest – eitt nú við stovnan av Landsbanka Føroya, Føroya váðaráði og herdari bankalóggávu.
- hagtalsøkið stykt – eitt nú við játtan til framleiðslu av nýggjum lønarhagtølum
- Búskapargrunnur Føroya vorðin eitt virkið búskaparamboð at røkka einum meira støðugum og sjálvberandi føroyskum búskapi – eitt nú við, at partur av avlopi landsins verður árliga sett í grunnin, tilfeingisinntøkur landsins beindar í grunnin og javnaðar yvir 7 ár inn á fíggjarlógina, og realavkast grunsins rindað landinum um inntøkuminking er, men ikki um inntøkuvøkstur er.
- føroyski búskapurin vorðin minni tengdur av ríkisstuðlinum – við at fastfrysta ríkisstuðulin soleiðis, at hesin er vorðin ein støðugt minni partur av búskapinum. Ríkisstuðulin er nú bert 3% av BTÚ.
- varligan rakstrarvøkstur á í miðal 3% árliga – hóast stóran fólkavøkstur, lutfalsliga fleiri eldri, og munandi framgongd í samfelagnum sum heild.
Landsstýrið ynskir at halda áfram á somu kós, við at bjálva føroyska búskapin og at brynja føroyska samfelagið til framtíðina. Hesi høvuðsmál verða tí raðfest í Fíggjarmálaráðnum komandi árið.
Fíggjarlóg
Tá samgongan tók við landsins leiðslu á heysti 2015, hevði landið havt stór hall síðan 2008. Málið var, beinanvegin at venda halli til avlop. Landsstýriskvinnan í fíggjarmálum legði tí, vegna samgonguna, fram eina fíggjarlóg fyri 2016 við avlopi. Endaliga rakstrarúrslitið fyri 2016 gjørdist avlop á 158 mió. kr., og nú landsroknskapurin fyri 2017 er gjørdur, vísir hesin, at úrslitið í 2017 gjørdist eitt avlop á 563 mió. kr. Fíggjarlógin og játtanir fyri verandi ár vísa eitt avlop á 330 mió.kr., men endaliga úrslitið fyri árið kann sjálvandi víkja frá hesum um so er, at inntøkur landsins gerast størri ella minni enn væntað.
Fíggjarlógin fyri 2019 skal leggjast fyri Løgtingið áðrenn 1. oktober 2018, og verður henda smíðað sambært játtanarkørmunum fyri 2019, ið vórðu samtyktir á Løgtingi í vár. Málið er eitt úrslit á 400 mió. kr. í fíggjarlógini fyri 2019, ið skal grundast á varligan og skynsaman fíggjarpolitikk. Fíggjarlógaruppskotið fyri 2019 verður lagt fyri Løgtingið í september 2018.
Játtanarkarmar
Játtanarkarmarnir leggja yvirskipaðu fíggjarpolitisku karmarnar fyri landið og politisku kós samgongunnar komandi fimm árini. Innan hesar játtanarkarmarnar, ið fevna um umleið 5 mia. kr. á útreiðslusíðuni og tað sama á inntøkusíðuni, verður politikkur samgongunnar framdur. Fíggjarlógir landsins skulu í høvuðsheitum fremjast innan fyri samtyktu játtanarkarmarnar.
Samtyktu játtanarkarmarnir fyri 2019-2023 hava vaksandi avlop úr 400 mió. kr. upp í 556 mió. kr. komandi árini. Hetta tí, at landsstýrið og samgongan meta tað er alneyðugt við munandi avlopum í góðum tíðum, til tess at rinda aftur skuld og at bjálva føroyska búskapin til verri tíðir. Soleiðis kunnu vit fáa ein meira sjálvberandi og sjálvbjargnan búskap.
Uppskot til samtyktar um játtanarkarmar fyri 2020-2024 verður lagt fyri Løgtingið í mars 2019.
Játtanarskipanin styrkjast
Løgtingslóg um landsins játtanarskipan hevur nú 9 ár á baki. Arbeitt hevur verið við at endurskoða lógina, og verður dagførd lóg løgd fyri Løgtingið í tingsetuni. Ætlanin er eitt nú at tillaga ásetingar um játtanarkarmarnar og sum heild styrkja játtanarlógina fyri at betra búskaparstýringina í Føroyum.
Búskapargrunnur Føroya – eitt virkið búskaparamboð
Búskapargrunnur Føroya er nú vorið eitt virkið amboð til tess at røkka einum meira støðugum, sterkum og sjálvbjargnum føroyskum búskapi, ið tekur hædd fyri bæði núverandi og komandi ættarliðum.
Í 2016 varð, fyri fyrstu ferð nakrantíð, peningur settur í Búskapargrunn Føroya. Talan var um 23 mió. kr. frá søluni av seinasta partinum av LÍV til fakfeløgini. Hartil varð lógarbroyting samtykt, ið ásetir, at partur av avlopi landskassans framyvir verður settur í Búskapargrunnin. Ítøkiliga er talan um, at 20% av avlopi landskassans upp til 200 mió. kr., og 50% av avlopi landskassans omanfyri 200 mió. kr. verða sett í Búskapargrunn Føroya. Íroknað árið 2018 væntast umleið 450 mió. kr. at verða í Búskapargrunni Føroya.
Í vár varð útgjalds- og inngjaldsparturin tillagaðir, soleiðis at Búskapargrunnurin í enn størri mun røkkur endamáli sínum. Tilfeingisinntøkur landsins verða nú beindar í Búskapargrunnin, og vil vøkstur í hesum verða javnaður yvir 7 ár inn á fíggjarlógina. Eisini vil grunnurin bert rinda realavkast inn á fíggjarlógina um inntøkuminking er hjá landinum, meðan onki verður rindað úr grunninum um inntøkuvøkstur er hjá landinum.
Í hesi tingsetuni verða dagføringar av lógini um Búskapargrunni Føroya, soleiðis at hesin í enn størri mun kann røkka endamáli sínum.
Talgildur samleiki og talgildar tænastur til allar føroyingar
Verklagslógin um Talgildu Føroyar er samtykt og arbeitt verður við verkætlanini. Endamálið er at gevaføroyingumtalgildar loysnir, sum kunnu lætta um gerandisdagin, gera vælferðarsamfelagið betri og at styrkja kappingarførið hjá vinnu og landi.
Seinasti parturin av menningini av talgilda samleikanum fer fram í hesi tingsetuni. Hvør einstakur føroyingur fer at fáa egnan talgildan samleika, og fer hesin samleikin eitt nú at kunna koma í staðin fyri fleiri “log-in” skipanirnar, ið føroyingar nýta í dag til gagns fyri bæði borgarar og vinnu.
Sambært ætlan verður nýggi Tænastuportalurin hjá Talgildu Føroyum millum fyrstu tænasturnar, ið føroyingar fara at kunna nýta nýggja talgilda samleikan til. Tænastuportalurin fer at geva borgarum atgongd til allar almennar tænastur, millum annað hjá Taks, Akstovuni og Almannaverkinum. Føroysku
bankarnir koma eisini at brúka talgilda samleikan til sínar talgildu tænastur, eitt nú sum atgongd til netbankan.
Ein nýggj virkisskrá og talgilding av galdandi grunddátaskráum eru eisini partar av Talgildu Føroyum, eins og settur er í verk ein talgildur “motorvegur”, sokallaða Heldin, sum fer at gera alt dátasamskiftið millum stovnar, fyritøkur og borgarar tryggari og lættari at menna framyvir.
Sum liður í verkætlanini Talgildu Føroyar, verður lóggáva løgd fyri Løgtingið í hesi tingsetuni. Talan er um lóg um talgildan samleika og lóg um nýggja eindarskrá (virkisskrá).
Varskógvaraskipan fyri starvsfólk hjá landinum
Tað almenna røkir týðandi tænastur vegna fólk og land. Í mongum førum er talan um tænastur, ið hava beinleiðis við vælferðina hjá einstøkum borgarum at gera. Tíðin er komin til, at vit gera eins nógv fyri at skapa trygd um tænastur til borgaran, sum gjørt verður fyri at skapa trygd um fíggjargeiran. Fyri at styrkja fíggjargeiran og fíggjarliga støðufestið er sett í verk lógarkrav um, at starvsfólk, ið virka innan fíggjargeiran, skulu kunna boða frá um møguligt óreglusemi til heilar tvær varskógvaraskipanir: Eina innanhýsis og eina hjá fíggjareftirlitinum.
Eftir Ólavsøku verður lóg um varskógvaraskipan fyri starvsfólk hjá landinum løgd fyri Løgtingið. Endamálið er at styrkja rættartrygdina og vælferðarsamfelagið í Føroyum.
Fjøltáttaðan bústaðarmarknað
Eitt fjøltáttað útboð av bústøðum, serliga íbúðir fyri rímiligan kostnað, lestraríbúðir og bústaðir til fólk við serligum avbjóðingum eru týðandi tættir í at skapa trivnað, fólkavøkstur og at lækka kostnaðarstøðið.
Bústaðir væntast at taka í nýtslu samanlagt umleið 100 nýggjar leigubústaðir í 2018 og 2019, og aðrar 100 í 2020. Við hesum koma Bústaðir at hava um 450 leigubústaðir, harav minst 5. hvør íbúð er latin Almannaverkinum. Hartil hevur Bústaðir eisini aðrar byggiætlanir. Tó loysir hetta bert avmarkaðan part av bústaðaravbjóðingini. Vegna fólkavøkstur og broytingar í búsetingarmynstrinum, verður mett, at tørvur er á umleið 2.000 nýggjum íbúðum kring alt landið. Tað almenna skal ikki loysa hesa avbjóðing einsamalt. Tað er og verður neyðugt, at tað privata og aðrir partar eisini fremja átøk at loysa bústaðaravbjóðingina.
Pensjónsnýskipan í verki
Pensjónsnýskipanin varð samtykt á Løgtingi í vár. Fyrstu partarnir av hesi komu í gildi í ár, og koma næstu partarnir í gildi í 2019 og í 2020. Í tann mun, at nakrar lógir skulu tillagast í kjalavørðinum av pensjónsnýskipanini, verður hetta gjørt í hesi tingsetu. Hetta verður sjálvandi gjørt í samráð við teir partar, ið hava gjørt semju tvørturum samgongu og andstøðu um pensjónsnýskipanina.
Eldraøkið eftirmetast
Ábyrgdin av eldraøkinum varð flutt frá landi til kommunur 1. januar 2015. Samstundis fluttu samsvarandi útreiðslur og inntøkur frá landi til kommunur, samsvarandi ávísum leisti. Landsstýrið hevur avgjørt at eftirmeta lóggávu, fíggingarleist og bygnað í sambandi við, at eldraøkið varð flutt til kommunurnar. Í tann mun, at landið og kommunurnar eru samdar um ávísar tillagingar, ið kunnu verða til fyrimuns fyri bæði land og kommunur, verða lógarbroytingar lagdar fyri Løgtingið í tingsetuni.
Landsbanki Føroya styrktar heimildir
Landsbanki Føroya og Føroya váðaráð eru stovnsett og skulu í felag virka fyri fíggjarligum støðufesti í Føroyum. Føroyar eru seinastu áratíggjuni raktar av fleiri fíggjar- og búskaparkreppum. Hesar hava kostað samfelagnum, vinnuni og Føroya fólki nógv, bæði tá ið um ræður fíggjarlig virði, trivnað, sjálvbjargni og fólkatal. Við lógarbroyting í bankalóggávuni í hesi tingsetu fara Landsbanki Føroya og Føroya váðaráð, eisini í bankalóggávuni, at fáa víðkaðar heimildir til atgongd til upplýsingar frá føroysku bankunum. Talan er um upplýsingar, ið eru neyðugar fyri støðugt at halda eyga við yvirskipaðu fíggjarligu váðunum í Føroyum, og at ávara um møgulig tekin um váða. Eisini verða nakrar dagføringar í lógini um Landsbanka Føroya og Føroya váðaráð lagdar fyri Løgtingið hesa tingsetuna.
Realurin betri lógarkarmar
Dagføringar í lógini um Føroya Realkreditstovn (Realurin) verður løgd fyri Løgtingið í tingsetuni. Endamálið er, at lógarásetingarnar gerast betri og meira tíðarhóskandi eitt nú í mun til eftirlit, bygnað og eigarapolitikk landsins.
Bankalóggávan dagførd
Lóggávan fyri føroysku bankarnar verður dagførd í tingsetuni soleiðis, at føroyskir bankar leypandi er fevndir av somu lóggávu sum peningarstovnar í Europa.
Tryggja at virðisskapan í Føroyum kemur føroyingum til góðar
Til tess at styrkja eftirlitið við, at virðisøking í Føroyum kemur føroyska samfelagnum til góðar, verður eftirlitið við transfer-pricing og tunn-kapitalisering hert í lóggávuni. Eisini verður nýggj lóg um veiðigjald løgd fyri Løgtingið í tingsetuni, sum partur av fiskivinnunýskipanini, og skulu dagføringar eisini til í skattalógini samsvarandi hesum.
Virkið altjóða skattasamstarv
Týðandi stig eru tikin fyri í størri mun at luttaka í altjóða skattasamstarvi. Føroyar hava fingið limaskap í Global Forum og verða í 2018 og 2019 eftirmett, eins og onnur limalond. Landsstýrið hevur eisini fráboðað, at Føroyar skulu fylgja krøvunum í sokallaða BEPS-skattasamstarvinum. Í tingsetuni verða møguligar dagføringar í skattalógum lagdar fyri Løgtingið í tann mun, at hetta verður mett neyðugt fyri at Føroyar til fulnar fylgja BEPS krøvunum. Føroyar skulu gera sítt til, at samstarva um skattaupplýsingar tvørturum landamørk, fyri soleiðis at fyribyrgja, at skattaskjól gerast veruleiki kring heimin.
Linkingarháttur í norðurlendsku dupultskattaavtaluni broytast frá eksemption til kreditt
Á vetri 2015 fráboðaði landsstýrið norðurlondum, at ynskt varð, at broyta linkingarhátt í sambandi við norðurlendsku skattaavtaluna soleiðis, at farið verður frá ekseptións- til kredittlinking. Endamálið við at skifta linkingarhátt í norðurlendsku dupultskattaavtaluni er at skapa meira eins skatting í Føroyum fyri persónar, ið hava bústað í Føroyum, men arbeiða í øðrum norðurlandi.
Broytingin er samsvarandi ynskjum Løgtingsins. Síðan tá hevur verður arbeitt við málinum, har øll norðurlond, hvør í sínum lagi, hava skula góðkent hetta í parlamentum teirra. Nú hava øll londini góðkent broytingarynski Føroya, og protokollin hesum viðvíkjandi kann væntandi undirskrivast seinni í summar. Samsvarandi hesum verður lógaruppskot lagt fyri Løgtingið eftir Ólavsøku.
Kapitalvinningsskattalógin endurnýggjast
Kapitalvinningsskattalógin verður dagførd í hesi tingsetuni. Kapitalvinningsskattalógin er í longri tíð endurskoðað. Endurskoðanin hevur til endamáls at tryggja, at hol ikki er í lógini, at greina løgfrøðilig ivamál og koma við uppskotum, ið gera lógina lættari at umsita. Eisini verður hugt eftir, í hvønn mun lógin er búskapar- og vinnupolitiskt skilagóð.
Aðrar dagføringar av lóggávu
Umframt omanfyrinevnda verða ymsar dagføringar av lóggávu eisini lagdar fyri Løgtingið í hesi tingsetuni. Eitt nú er ætlanin at tryggja tollvaldinum heimild til at fáa atgongd til ferðafólkalistar fyri at styrkja eftirlitið við smugling av rúsevnum, og at herða ásetingarnar fyri leigubilar til tess at tryggja, at greiðari skilmark er millum akfør, ið verða seld og akfør, ið eru til leigu. Eisini verður toll- og vøruskráin dagførd, so sum vanligt er á hvørjum ári.
Fíggjarmálaráðið, Juli 2018
Kristina Háfoss
Landsstýriskvinna í fíggjarmálum


text:
Her er nógv ymiskt, alt frá gaman til álvara. Tí kann oftani vera torført hjá okkum, at vita akkurát hvat vit skulu halda okkum til at skriva um.
Vit vilja bert tæna tær, sum lesara, lurtara ella hyggjara og fáa til tíðir at vita, at vit eru ov einstáttaði.
Tí Spyrja vit teg, um hvat tú ynskir, at vit skulu skriva, framleiða films ella ljóðbrot um, í 2018! Svara her
1. "Eg vil ikki ferðast, tí eg skal gjalda fyri tvey setur umborð á Atlantic"
Fat and Fabulous. Lurta eftir Sissal Jacobsen, ið hevur sjáldsomu sjúkuna PCOS. Hendan sjúkan gongur út yvir nógv ting, t.d. vekt hennara og oftani kann tað kennast torført, at fáa samfelagið, at skilja hana.
2. “fólk góðtaka og skilja meg nú”
Rúna Nón Bjartalíð greiðir frá, hvussu tað er at hava ADHD. Millum annað, kann tað vera torført at ganga í skúla.
3. Hússj: Eitt one night stand úr helviti
Sex er hvørt ár millum evnini, ið flest fólk bæði lesa og tosa um. Hendan søgan fekk serliga nógva umrøðu runt um kring.
4. Klumma: Tá sorgin gerst verulig
Hugsar tú um, nær tað er seinastu ferð, tú sigur farvæl við onkran? At alt kanska hevur ein enda, óansæð hvat?
5. “Tað er einsligt at vera muslim í Føroyum”
Hatice Ipek Kevioglu fortelur um, hvussu tað er at vera muslim í smásamfelagnum Føroyar. Akkurát teir hvøssu fordómirnir, ið hon greiðir frá um, sóust aftur í Facebook viðmerkingunum til hesa greinina, ið var eitt sindur stuttligt.
6. “Vinkonan fór við dreinginum”
Jona á Váli Olsen og hennara vinkonur fóru at ferðast saman kring Evropa. Tær nýttu dating appina Tinder, at hitta lokalu fólkini, men summartíðir hendi meira enn tað.
7. “Føroyar eru bara so lítlar”
Anna Sofia Skoradal var á eftirskúla og tað kendist heldur trongligt, at koma aftur á smáu klettarnar. Niðri tosaðu tey nógv meira um evnir, sum anarkismu, bodyshaming og endurnýtslu. Síggj Onnu Sofiu greiða frá hesum evnum og nógv meira.
8. #EinkiFiltur: Hevur voxbotn rakt botnin?
Hoyr okkara fyrsta og einasta innslag av okkara heldur kontroversiella podcasti, har vit diskutera konsertdagin Voxbotn. Vit hildu, millum annað, at tað var ov dýrt og at skráin var ov vánalig…
9. Keypa á netinum fyri meiri enn 300 kr?
Tað kann vera sjúkt fløkjasligt, at keypa á netinum, serliga tá tað snýr seg um toll. Her er ein vegleiðing til, hvussu mann roknar seg fram til endaliga kostnaðin, fert tú upp um 300 krónu markið.
10. Hesi 10 tingini minnast øll føroysk 90’ara børn
“Likku likku leia, hvør vil eiga?” Her er nógv skeg, sum fleiri av okkum minnast aftur á. Hvør kann gloyma Jolly.fo, Brandur Enni, 21 bandan, Gísmund og nógv meira!


text:
Útivikan 2017.
Porkeris kommuna ætlar at skipa fyri útiviku.
Leygardagin 27 mai verður farið at rudda fram við sjóvarmálanum. Hetta er eitt átak sum eitur
Norðurlendsk strandarudding 2017. Hetta átak hevur koyrt í Skandinavia í nøkur ár, og verður nú í
vár fyri fyrstu ferð í Íslandi og Føroyum. Endamálið við átakinum er, at varpa ljós á og gera fólk
tilvitað um dálkingina av stóru nøgdunum av plasti og øðrum ruski, sum endar í havinum.
Áhugafelagsskapurin Ringrás kemur at skilja og skráseta ruskið.
Møtt verður í Skemmutúninum kl. 11.00
Aftaná verður suppa í Húsinum við Á.
Sunnudagin 28 mai verður lættur gongutúrur í haganum kl. 15.00
Møtt verður á Hálsinum.
Mánadagin 29 mai verður skipa fyri bóltspæli á skúlaplenuni.
Byrja verður kl. 18.00
Týsdagin 30 mai / Ónsdagin 31 mai annan av døgunum verður farið gongutúr í bygdini, um viðrar.
( Lýst verður við hesum inni á porkeningar-facebook ) Møtt verður í Skemmutúninum kl. 18.00
Tórsdagin 1 juni verður farið at fríðka um í bygdini, t.d. smíða plantukassar og planta.
Fríggjadagin 2 juni verður farið í plantaguna at lúka runt um trøini og planta trø kl. 17.00.
Aftana verður farið í Húsið við Á, har Randi og Rowena borðreiða.
Øll eru hjartaliga vælkomin.
Vinarlig heilsan
Porkeris Bygdarráð
Mikkjal, Andreas, Sveinur, Joan & Emily


text:
Takk fyri nakrar deiligar dagar
Mentanardagarnir 2017 eydnaðust sera væl. Veðrið var av tí allar fagrasta so at siga allar 10 dagarnar og sera nógv fólk vitjaðu tiltøkini.
Áhugin at skipa fyri tiltøkum var stórur millum feløg og privat persónar.
Vit í kommununi gleðast um, at fólkið tekur væl undir við hesum tiltakið. Vit takka øllum sum á ein ella annan hátt vóru við at fyriskipa tiltøkum. Uttan tykkum vóru eingir mentanardagar. Eisini siga vit takk til øll tykkum sum vitjaðu tiltøkini. Tað fløvar, at so mong valdu at seta tíð av at koma til tiltøkini.
Endamálið við at hava mentanardagar í Sunda kommunu er, at samansjóða fólkið, ið her býr og at fjálga um mentanina her. Vit ynskja at øll tiltøk eru ókeypis, at okkurt er fyri allar aldursbólkar og at vit koma runt til allar bygdir í hvussu so er annað hvørt ár.


text:
Neli Heldarskarð 11.06.2017 (14:33)
Kvinnurnar leiktu seg víðari
Spenningurin var stórur undan avgerandi EM-undankappingardystinum hjá føroysku hondbóltskvinnunum. Tær vunnu í gjár 25-24 ímóti Grikkalandi, og tískil var greitt, at tær spældu seg víðari til komandi umfar í EM-undankappinini, um tað eydnaðist at fáa minst ein javnleik ímóti Finnlandi í dag. Føroyar vunnu 20-17 eftir hálvleiksstøðuna 8-5, og harvið hava føroysku kvinnurnar spælt seg víðari.
Tað var annars Finnland, sum byrjaði betur og legði seg á odda bæði 2-0 og 4-2. Men eftir eini 10 minuttir vaknaðu føroysku kvinnurnar. Fyrst javnaðu tær til 4-4, og síðani løgdu tær seg á odda við trimum málum. Hendan trýmálsleiðslan varð varðveitt so at siga allan dystin, og tessvegna kom føroyski sigurin ongantíð veruliga í vanda.
Finnar hóttu mest ta einu løtuna í seinna hálvleiki, tá ið føroyska leiðslan varð minkað niður í bert eitt mál, men trýmálsleiðslan kom beinanvegin afturíaftur, og seinastu minuttirnar var ongin ivi um, hvat lið fór at vinna dystin, sum varð spældur í Grikkalandi.
Ein listi við føroysku málskjúttunum kemur seinni.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Sólvá Lindenskov Róadóttir 13.10.2018 (20:30)
Momo: Trý hava tikið lívið av sær
Óhugnaliga dukkan Momo bjóðar ungum og børnum av. Avbjóðingin gongur ofta út uppá ógvusligar uppgávur, ið særa teg ella fólk rundan um teg.
Bt.dk ávarar í dag fólk, um at vera varin á netinum, tí andstyggiliga fyribrygdið Momo er rokkið til Danmarkar. Tað er komið fram, eftir Steffanie, ein ung genta úr Danmark, fekk boð frá Momo, sum ljóðaðu soleiðis »Dræb din familje. Sig undskyld til Victor. Skriv til mig kl 02.00«.
Fyribrygdið byrjaði í summar, tá børn og ung skrivaðu við einum figuri, ið kallaði seg sjálvan Momo. Tey fingu so avbjóðingar frá figurinum, og um tey ikki fylgdu útfordringini, fingu tey hóttan sendandi frá Momo.
Tað er illgruni um, at trý fólk hava tikið lívið av sær, eftir at tey hava verið í sambandi við Momo.
Her sæst samrøðan, sum danska Steffanie hevði við Momo
https://www.facebook.com/mette.lang.94/posts/2689978404361548
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Arbeiðið upp á nýggja Sundsverkið heldur tíðarætlanina
Síðani arbeiðið upp á nýggja Sundsverkið fór í gongd 24. mai í ár, hevur Articon sprongt, grivið og flutt fleiri túsundtals tons av gróti, mold og eyri.
Miðað var ímóti at gera økið byggiklárt til eftir summarfrítíðina, og tann ætlanin helt rættiliga væl, vísir Johnny Johansen, sum er arbeiðsformaður hjá Articon á Sundsverkinum á.
Grivið og sprongt hevur verið rættiliga tætt inn undir landsvegin, so neyðugt hevur verið at steingja fyri ferðsluni á landsvegnum eina løtu, tá skotið hevur verið.
Aftur


text:
SKAM, ungdomsspråket och SKAM i undervisningen
Fyrilestur 4. okt. 2017, á Voksenåsen.
Fyrilestrahaldarar: Astrid Syse Talsethagen og Jorunn Øveland Nyhus, lektarar á Hartvig Nissens videregående skole
Julie Andem, filmsleikstjóri og toymið hennara gjørdu drúgvar kanningar í tvey ár, áðrenn tey framleiddu orginalu ungdómsfilmsrøðina SKAM, ið hevur givið afturljóð og íblástur í øðrum londum. Umráðandi er at samskifta við ung, tá man ætlar at framleiða tilfar til ungdómin. Eins og G. Brandes gjørdi í nýbrotinum ár 1871, setir Julie Andem vandamál á breddan í dag.
Filmsleikrøðin er um ungdóm og ætlað ungdómi. Endmálið var, at SKAM skuldi hava fólkaræðisliga luttøku og mentanarligan samleika. Sjóneykan verður sett á vanligu tannáringatrupulleikarnar. Tey ungu kunnu vera sárbar, hava kenslu av at vera uttanfyri og ikki hava funnið sín egna samleika, umframt at stríðast við fordómar. Vit kunnu siga, at SKAM er bygt upp í løgum, har sinnisstøða teirra ungu endurspeglast í søgugongdum og tilburðum persónanna millum í SKAM. Myndskurðurin í leikmyndunum er tí oftast nánd og hálvnánd, hetta tí andlitsbráðini hava týdning.
Endamálið var at vera á røttu pallunum, at tosa teirra mál, fremja interaktión og aktión. Hyggjarin fær møguleika at vera samvirkin og at leita sær serstakt tilfar, eitt nú á NRK.P3. Julie Andem er nýhugsandi, tá hon framleiðir og kringvarpar tilfar. Ungdómstilfar skal takast í álvara. Hon hevur tí hugsað neyvt um aktualitet og trending, og at tað skal vera meiningsfult tilfar, ið yvirraskar og flytur mørk, og samstundis er konstruktivt journalistikt.
Norski filmsleikstjórin vil við fyribrigdinum SKAM vísa á, hvussu tey ungu reika á netinum, har miðlabrúk er ein lívstílur, og har ungdómurin neyvt úrvelur og brúkar miðlar eftir tørvi. Boðskapurin í SKAM er, at vit mugu samskifta og tosa við hvønn annan fyri at loysa trupulleikarnar.
Í høvuðsheitum fylgja vit fimm vinkum, Evu, Nooru, Vilde, Sanu og Kris og vinum teirra. Røðirnar eru fýra í tali, hvør við sínum høvuðspersóni. Soleiðis fáast ymisk sjónarhorn, og er hetta partur av nýskapandi frásagnarstílinum.
SKAM er gott sum undirvísingartilfar bæði í málsligu og bókmentaligu lærugreinunum. Vit kunnu arbeiða við nærlesing av teksti, greining og tulking við hesi beinagrindini:
1. Hvat sært tú?
2. Hvat hoyrir tú?
3. Kennir tú hetta aftur?
4. Hvat heldur tú hetta merkir?
5. Hvar kannst tú søkja vitan um hetta?
Søgugongd og leikmyndir í SKAM kunnu knýtast at filminum Romeo + Juliet. Hetta ger, at vit eisini kunnu arbeiða við millumtekstasambandi.
Í kjaki og kjatti millum tey ungu verður slang brúkt. Hetta kunnu vit sum lærarar lofta við opinleika og síggja hetta í einum konstruktivum ljósi í staðin fyri at vera merkt av fordómum.
Viðkomandi evnini í SKAM kunnu fáa næmingar at taka lut og samstarva, samstundis sum ymsu tøkniligu pallarnir seta krøv til læraran um at vera dagførdur í eini javnbjóðis undirvísingarstøðu.
SKAM er eitt dømi um postmodernismu. Røðin er fragmentarisk (multimedial). Fiktivu persónarnir eru brúkarar á sosialu miðlunum, pallarnir eru kjatt, instagramm og youtube.com.
#perlekurser


text:
Ofta Settir Spurningar
Hvussu broyti eg mína lýsing?
- Fyrst mást tú rita inn.
- Klikk á Mínar lýsingar í høgru spaltu, har innriti kassin var.
- Nú sært tú ein lista yvir allar tínar lýsingar.
- út fyri hvørja lýsing eru knappar.
- klikk á Broyt.
- Ger neyðugu broytinar.
- Klikk síðan á Víðari, sum er at finna niðast á síðuni.
Hvussu verður rita inn?
- Í høgru spaltu finnir tú Rita inn feltini.
- Tasta inn títt brúkaranavn ella teldupostbústað
- Tasta inn títt loyniorð.
- Klikk á rita inn.
Hvussu stovni eg sølulýsing?
- Fyrst mást tú rita inn.
- Ovast uppi, uppi yvir har tú ritar inn, er ein stórur gulur knappur Stovna sølulýsing.
- Klikk á tann stóra gula knappin Stovna sølulýsing.
- Fylg vegleiðingunum ið koma framm og fyll út.
- Klikk á Víðari, niðast á síðuni, fyri at koma til næstu stigini í stovnanini av sølulýsingini.


text:
Fyrst hoyra vit Margareth Djurhuus greiða frá um Teenstreet 2018 leguna í summar. Brúk er fyri fleiri leiðarum. Síðani greiðir Eyðun Jacobsen frá um Purple Hulls konsertina, sum verður í Kelduni, sunnukvøldið 27. mai kl. 20.00. Til seinast greiðir Petur Jacobsen frá um sendinetið hjá Lindini, og at ein nýggjur sendari er settur upp í Nesvík/Rossafelli og hoyrist á FM 92,5 Mhz.
Vertur: Tór Arni Samuelsen
Lurta eftir sendingini her
Um tú vilt taka sendingina niður, so høgraklikka slóðina og vel “Save link as…” ella “Gem destination som…”


text:
Her er eitt valynski frá Reiðarafelagnum fyri Farmaskip, fleiri valynski kunnu lesast her
Føroyski handilsflotin er nógv vaksin, síðani lógin um Føroya Altjóða Skipaskrá varð dagførd. Avleidda virksemið av hesum sæst nú av álvara í føroyska samfelagnum, og fyri at halda fast við góðu gongdina eiga vit at hava eina meira skipaða tilgongd til maritima økið.
Í 2010 varð uppskot og tilmæli gjørt um ein sjóvinnupolitik. Endamálið við tí arbeiðnum var millum annað at orða eina visión fyri føroyska sjóvinnu. Visiónin, sum orðað varð, var “At føroysk sjóvinna í fríari altjóða kapping skapar avkast, framburð og vælferð, samstundis sum trygd, trivnaður og umhvørvi verða raðfest ovarlaga.”
Fleiri mál vórðu sett í tilmælinum, og onkur av hesum eru eisini uppfylt. Reiðarafelagið fyri Farmaskip metir tó, at góða gongdin ikki av sær sjálvum heldur fram, og at tíðin nú er komin til at gera eina yvirskipaða strategi fyri maritimu Føroyar.
Millum økini, sum Reiðarafelagið fyri Farmaskip metir tørv verða at varpa ljós á, eru hesi:
• Føroyar skulu fylgja altjóða reglum uttan at missa kappingarføri
• Føroyar skulu altíð veita dygdargóðar sjóvinnuútbúgvingar
• Føroyar skulu skapa nýggjar kjarnuførleikar úr nú avleidda virkseminum
Eitt av endamálunum við at hava eina greiða maritima strategi, sum bæði myndugleikar og vinna eru samd um, er at gera tað lættari og skjótari at virka í gerandisdegnum. Um rætt verður farið fram eru á henda hátt góðir møguleikar fyri bæði at fáa nýggjar fyritøkur hendavegin, at fáa føroyingar at útbúgva seg breiðari innan maritima øki og eisini at fáa útlendingar at velja at útbúgva seg í Føroyum. Millum annað áttu vit avgjørt at kunna bjóðað útbúgvingar innan shipping, logistik og líknandi í Føroyum.
Støðan í dag er á eini leið, og samstarvið millum vinnu og myndugleikar eisini. Hóast hetta verða nýggj mál og nýggjar støður bert tikin upp og viðgjørd, so hvørt tey koma, og eingin yvirskipað kós er stungin út í kortið. Tað ger, at ein maritim vinna ikki verður nóg væl kjølfest í føroyska vinnu- og útbúgvingarlandslagnum, og kann, um illa vil til, gleppa okkum av hondum aftur.
Tað er tí neyðugt, at eitt nýtt landsstýri fer undir at gera eina greiða maritima strategi saman við vinnu, útbúgvingarstovnum og øðrum myndugleikum.
Reiðarafelagið fyri Farmaskip
Jens Meinhard Rasmussen


text:
Úlvfiskabróðir (úlvfiskaættin)
Lycodes eudipleurostictus Jensen, 1902
Stødd: Úlvfiskabróðir verður upp í 45 cm langur, tó sjáldan longri enn 35 cm.
Dýpi: Hann er fingin niðri á umleið 1130 metrum, men er annars millum 25 og 900 metrar. Hann er í køldum sjógvi, +4°C og niður í ÷2,3°C.
Litur: Hann er brúnur ella dimmreyðbrúnur við 5-8 ljósum, men heldur veikum tvørbondum aftur eftir síðunum. Tvørbondini eru týðiligast ovast á bakinum og á ryggfjøðurini.
Teinar: U 20-22; Ry 105-112.
Lýsing: Sum fleiri av úlvfiskunum hevur hann tvær strikur. Tann ovara er eftir miðjuni á síðuni og hin niðara fram við búkinum og nakað aftur um gotið. Strikurnar eru rættiliga týðiligar, uttan á ungum fiskum, har sæst hin niðara viðhvørt illa. Hann hevur heilt smáar búkfjaðrar.
Úlvfiskabróðir hevur eina ryggfjøður, ið gongur aftur í sporlsendan, har hon rennur saman við gotfjøðurini. Hann hevur ikki stert. Hann hevur stórar uggafjaðrar, eitt sindur innbogaðar í afturrondini. Av gronini aftur til fremra enda á gotfjøðurini er millum 37-41% av heildarlongdini. Kropshæddin við fremra enda á gotfjøðurini er umleið 10-12% av heildarlongdini. Høvdið er umleið 21-22% av heildarlongdini. Roðsla er um allan kroppin og kemur fram til búkfjaðrarnar og uggafjaðrarnar.
Eyðkenni: Úlvfiskabróðir minnir kanska mest um úlvfiskin, men høvdið er heldur størri, teinarnir í uggafjaðrunum eru færri, og litirnir í bondunum á síðunum eru bleikari. Afturrondin á uggafjaðrunum er eitt sindur innbogin. Á øðrum úlvfiskum er afturrondin útbogin. Tvær strikur.
Týdningur: Úlvfiskabróðir hevur ikki vinnuligan týdning.
da: Båndålebrosme - Dobbeltlinjet ålebrosme, en: Doubleline eelpout, ís: Tvírákamjóri, no: Båndålebrosme
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Áburrufiskar Perciformes
Hesin hópurin er størstur av fiskahópunum.
Í hópinum eru 160 ættir, 1539 slektir og 10033 sløg.
Av teimum eru 18 ættir við Føroyar, og hesar hava 29 slektir og 41 sløg:
Í hópinum er ein størri blanding av fiskum við mongum ymsum frábrigdum og útsjónd, langir og klænir, smáir og stórir, smalir og høgir.
Her eru fiskar, ið hava bleytar teinar í fjaðrunum, og aðrir, ið hava harðar teinar í fjaðrunum. Nakrir hava eina, aðrir hava tvær ryggfjaðrar.
Í karpaættini eru onkur fiskasløg tvíkynjaði.
Undir Føroyum eru bert saltvatnsfiskar í hesum hópinum, men úti í heimi eru eisini sløg, sum eru í feskum vatni og í blandingsvatni.


text:
Marin Eidesgaard
31.12.2014 - 22:35
19 ára gamli Sigmund, ið er hálvur føroyingur, hevur júst luttikið í donsku Talent kappingini.
Í løtuni er Sigmund búsitandi í Herning, og har stórtrívist hann. Hann greiðir frá, at hann hevur ikki altíð havt so nógv vinfólk, men síðani hann flutti til Herning er alt broytt. Her hevur fingið eina rúgvu av vinfólkini og hann elskar býin.
Sigmund hevur ofta hoyrt fyri sína persónligheit, áðrenn hann flutti til Herning, tí hann hevur ein serligan atburð, er positivur og femininur. Í Herning hevur hann verið góðtikin.
Hansara dreymur er at dansa, og tað vil hann berjast fyri at gera restina av lívinum. Komin inn á pallin í Talent sigur hann, at hann er sannførdur um, at hann kann vinna.
Sí framførsluna hjá Sigmundi niðanfyri.


text:
Bilferðslan í Føroyum er farnu hálvu øldina vaksin við miklari ferð, og við bilunum komu eisini krøvini um tunlar og fleiri og betri vegir. Í 1975 vóru 6.500 bilar í Føroyum. Í dag eru teir um 30.000 í tali.
Í Havn gongur sjón fyri søgn, at bilarnir krevja sítt pláss. Parkingsmøguleikarnir eru ikki góðir, og trýstið á innkomuvegirnar er øgiligt, tá ferðslan er mest um morgunin og seinnapartar.
Ferðslan verður ikki minni, tá tunnilin um Tangafjørð verður liðugur í 2019. Higartil hevur tó verið atgerðarloysi, tá tað snýr seg um at finna loysnir á økinum.
Væntandi var, at tunnilsmunnin fór at vera nær Sundi, og ætlanin var tí at leggja nýggjan innkomuveg oman ígjøgnum Hoyvíkshagan og vestureftir.
Hetta kollveltist alt, tá linjuføringin fyri tunnilin kom undan kavi. Nú kemur hann ikki upp nærhendis Sundi, men beint norðan fyri Hvítanes.
Verður úrslitið, at øll ferðslan framvegis fer oman eftir Hvítanesvegnum, er lítið at ivast í, at ferðlsupropparnir kunnu gerast mangir, og parkeringsviðurskiftini í býnum verða ikki frægari.
Aftrat hesum avbjóðingunum kunnu væntast umhvørvislig og trivnaðarlig afturstig í býnum. Floymurin av bilum fer at hava bæði meira os og gang við sær. Trygdin kann lættliga eisini versna.
Her krevst, at Tórshavnar kommuna og Landsverk beinanvegin seta seg saman at lýsa og viðgera tær avbjóðingar, sum eru fyri framman. Nakrir hissini vegastubbar eru í Hoyvíkshaganum við brúm, sum peika út í tóman heim. Nú er stundin komin at taka avgerðir um at binda hetta saman onkursvegna.
Hvør, ið gjalda skal, er eisini ein spurningur. Í Runavík ætlar borgarstjórin ikki at lata Tunnilsfelagið sleppa undan at gjalda ein veg, sum førir tunnilsferðsluna út um bygt øki har.
Hjá okkum er harðliga brúk fyri einum innkomuvegi aftrat Hvítanesvegnum, sum jú eisini fer at koma undir økt trýst av størri virksemi á Eystaru bryggju.
Niðri i býnum ber til at gera parkeringshús og parkeringstunlar á eitt nú Skálatrøð og við Kongabrúnna.
Alt skal ganga skjótt í dag, og øll skulu hava so stuttan veg aftur og fram sum gjørligt. Men vit og skil mugu eisini fylgja við, nú stórar útbyggingar verða framdar.
Tjóðveldi tekur hetta málið upp við fyrsta høvi.
Jógvan Arge varaborgarstjóri úr Tjóðveldi


text:
Tey ungu fara sikkurt at gleðast um, at hesuferð verður nærum øll undirvísingin í høllini og á rossabakið
21. oktober 2015
Ríðiskeið fyri ung byrjar nú !
Nevndin í Føroya Ríðingarfelag fegnast um, at vit aftur hendan veturin kunna bjóða okkara ungu undirvísing.Ikki minni fegnast vit um, at tað aftur hesaferð vera okkara sera dugnaligu undirvísarar Gunrid Hansen og Nina J. Brockie Hansen ið koma at standa fyri hesum.
Tey ungu fara sikkurt at gleðast um, at hesuferð verður nærum øll undirvísingin í høllini og á rossabakið
Frámerkir: Skeið
15. oktober 2015
Saðilin - Hesaferð Hans Pauli Petersen
Navn: Hans Pauli Petersen
Bústaður: Norðasta Horn
Fyrsta ross, Nær fekk tú tað ? hvat slag var rossið ? Skilir er fyrsta rossi. Fekk hann í 2001, tá var hann 7 ár. Hann er íslendari og var júst tá komin til føroya tá.
Frámerkir: Saðilin
1. oktober 2015
Heri D. Dahl kosin altjóða dómari
Nú hava føroysk reiðfólk fingið sín fyrsta altjóða dómara innan gongulagskappingar.
Eitt føroyskt ferðalag hevur hesu seinastu dagarnar verið til próvtøku í Kronshof í Týsklandi.
Tað er altjóða felagskapurin FEIF ið stendur fyri hesum próvtøkum, sum eru ætlaðar dómarum ið vilja døma altjóða kappingar á hægsta stigið. Hetta verður mett at vera ein sera torfør roynd, og kann nevnast at í hesari royndini vóru tað bara 10 av 27 próvtøkulutakarum ið megnaðu royndina.
Heri D. Dahl var ein av hesum 10 - Heri sigur seg fegnast um at hann stóð royndina, serliga fegnast
Frámerkir: Tíðindi
Abonner på: Indlæg (Atom)